08:20 / 31.12.2017 2251 pdf Ўқиш режими + -\nАлбатта, осмонлару ернинг яратилишида, кеча ва кундузнинг алмашиб туришида, одамларга манфаатли нарсалари ила денгизда сузиб юрган кемада, Аллоҳнинг осмондан сув тушириб, у билан ерни ўлимидан кейин тирилтириши ва унда турли жонзотларни таратишида, шамолларни йўналтиришида, осмону ер орасидаги итоатгўй булутда ақл юритувчи қавмлар учун оят(белги)лар бор. Бақара 164.\nУшбу оятларда зикр қилинган ҳолатларни доим кўриб, уларнинг ичида яшаб юрамиз. Шу қадар кўникиб кетганмизки, уларга алоҳида эътибор бермай қўйганмиз. Ҳолбуки, буларнинг ҳар бири Аллоҳ таолонинг борлигига катта бир далилдир. Мисол учун:\n«...осмонлару ернинг яратилишида»ги ҳақиқатларни бир ўйлаб кўрайлик. Дарҳақиқат, инсоф билан, ақлни жойига қўйиб, бир ўйлаб кўрайлик-чи: осмонлару ерни ким яратган? Осмонларнинг чегарасини ҳали биров чегаралаб билгани йўқ. Ундаги бор нарсалар, ҳамма-ҳаммасини ким яратган? Аллоҳнинг борлигини инкор қилаётган худосизларми? Ёки бошқа бирорта яратувчи борми? Осмонлар-у, улардаги улкан сайёраларни қўйиб туринг, энг яқин осмондаги энг кичик сайёра бўлмиш ерни олиб кўрайлик. Уни ким яратган, ундаги инсон ва жонзотлар ҳаётига зарурий нарсаларни ким мослаштирган? Ҳавосини, сувини ва ҳоказоларни ким ҳозиргидек қилиб қўйган? Аллоҳнинг борлигини инкор қилаётган худосизларми ёки яна бирорта бошқа яратувчи борми?\n«...кеча ва кундузнинг алмашиб туришида…»\nҲар куни икковлари алмашиб туради. Бири узайса, иккинчиси қисқаради. Биз уларни бошимиздан ўтказиб, умримизнинг ҳисобини шу кеча ва кундузлар ила ўлчаймиз, аммо уларнинг шундай алмашиб туришини ким жорий қилгани ҳақида ўйлаб ҳам кўрмаймиз. Кечанинг ўзига хос қанчадан-қанча хусусиятлари бор, кундузнинг ўзига хос қанчадан-қанча хусусиятлари бор. Агар улар бўлмаса, ер юзида ҳаёт бўлиши қийин.\n«...одамларга манфаатли нарсалари ила денгизда сузиб юрган кемада...»\nБуни кемага тушганлар яхши билишади. Кемада сафар қилган, денгиз ўртасида, мовий рангли чексиз сувликда, бўронлару довулларда қолган инсон Аллоҳнинг қудратига қойил қолади. Уни фақат Аллоҳнинг Ўзи қудрати ила сақлаб турганига ишонч ҳосил қилади.\n«…Аллоҳнинг осмондан сув тушириб, у билан ерни ўлимидан кейин тирилтириши ва унда турли жонзотларни таратишида...» ҳам ақлни ишлатганлар учун улкан аломат-белгилар бор.\nАгар Аллоҳ осмондан сув туширмаса, ерни тирилтирмаса, ер юзида ҳаёт бўлиши мумкинмиди? Ана шу қудратини эсга солиш учун баъзи диёрларга бир муддат сув туширмай қўйганда, ўсимликлардан тортиб, ҳайвонлар ва ниҳоят, одамларгача ҳалокатга учрашининг хабари бизларга тез-тез етиб турибди-ку, шунда ҳам ўзимизга хулоса чиқариб олмаймиз.\n«…шамолларни йўналтиришида, осмону ер орасидаги итоатгўй булутда ақл юритувчи қавмлар учун...»\nАллоҳнинг ягоналиги ҳақида кўпдан-кўп белгилар бор. Бу шамол ва булутларнинг борлиқда Аллоҳ жорий қилган қоидаларга итоат этиши, ўзига юклатилган вазифани сўзсиз бажариши, улардан келадиган манфаат ёки зарар – буларнинг тасарруфотини ягона яратувчи ва бошқарувчи Аллоҳ қилмаса, ким қилади?!\nУшбу аломатларни кўра-била туриб, улардан мўл фойдаланиб туриб, яна Аллоҳни инкор этадиган инсон, агар уни инсон деб аташ мумкин бўлса, заррача ҳам ақли йўқ инсон бўлади.\n08:20 / 30.12.2017 1809\n16:27 / 26.12.2017 2070\n3994 03:12 / 08.06.2017\n1893 09:05 / 28.01.2018\n1999 09:10 / 03.09.2017\nСендан хамр ва қимор ҳақида сўрарлар. Сен .Иккисида катта гуноҳ ва кишилар учун манфаат бор ва гуноҳлари нафларидан каттадир,, ndash деб айт. Ва сендан нимани нафақа давоми...\n2015 09:05 / 26.02.2018\n73300 11:56 / 10.10.2018


ЎЗБЕКИСТОН РЕСПУБЛИКАСИ ОЛИЙ СУДИМАКТАБ ЎҚУВЧИСИ 4 ОЙДА 3 МАРТА СУДЛАНДИ from\nМАКТАБ ЎҚУВЧИСИ 4 ОЙДА 3 МАРТА СУДЛАНДИ\n10-синф боласи жиноятга қўл урса ишонгинг келмас экан, аммо… 2004 йилнинг 21 июлида Фарғона вилояти, Қўқон шаҳрида туғилган Ҳалимжон Муҳаммаджонов ҳали Қўқон шаҳридаги 30-умумий ўрта таълим мактабининг 10-синфида ўқийди. Энг ачинарлиси, бундан аввал ҳам жиноят ишлари бўйича Учкўприк туман судининг 2020 йил 10 июндаги ҳукмига кўра, 1 йил муддатга озодликдан чеклаш ҳамда жиноят ишлари бўйича Қўқон шаҳар судининг 2020 йил 10 сентябрдаги қарори билан 1 йилу 3 ой муддатга озодликни чеклаш жазоси тайин этилган. Айтинг-чи, одамнинг ишонгиси келадими, ахир мактаб боласи шу йилнинг сўнгги 4 ойида уч марта судланаяпти…\nҲайратдан ёқа ушлайсиз, ўталмаган жазо муддати 1 йил 1 ой 1 кунни ташкил қиларди, аммо ўсмирнинг яна қайта жиноятга қўл урганини тушуниш қийин. Унинг навбатдаги қинғирлиги 2020 йил 8 октябрь куни жиноят ишлари бўйича Қўқон шаҳар судида кўриб чиқилди.\nАйблов хулосасида Ҳалимжон Муҳаммаджонов 2019 йил 21 июль куни соат 13.00 ларда шериги Хурсанали Жўрабоев билан Қўқон шаҳар, Форобий кўчасида жойлашган “Музаффар савдо” мажмуаси олдида “Nexia” русумли, давлат рақами 40 716 ТТК автомашинани тўхтатишади. Ундан яшаш хонадонига олиб бориб қўйишини сўрашади. Келишилган кира ҳақига ҳайдовчи рози бўлгач, юкларини машина юкхонасига ортиб, ўзлари машинага ўтиришади. Фуқаро Т. Халилов қараса, машинасида ортиқча йўловчи бор, 5 кишини олиб кетолмаслигини айтиб, уларни машинадан туширади.\nТ. Халилов бироз нарироқда турган, икки нафар аёлнинг ҳар биридан 5 000 сўмдан, жами 10 000 сўмга Чархий мавзесига олиб бориб қўйишга келишиб, машинасига олади. Шу орада яна уч нафар аёл бозордан чиқиб келиб, тўғри Т. Халиловнинг ёнига келиб гаплашади. Улар таклиф қилган қимматроқ йўл пулига учган ҳайдовчи машинадаги аёллардан бирини туширади, буни кўриб норизо бўлган, машинадаги иккинчи аёл ҳам тушади. Хурсанали машинадан тушган аёлга қараб: “Опа бу ердан Чархийга 5 000 сўмга олиб бориб қўяди, 6 000 сўмга иккалангиз ҳам бемалол етиб оласизлар”, дейди. Негадир бу гап “Nexia” ҳайдовчисига ёқмайди. Сабаби, у икки аёлнинг биттасини олиб кетишга кўндирмоқчи эди. Бировнинг ишига бурнингни тиқма дегандек, ҳайдовчи Хурсаналига мушт уқталайди. Орага Ҳалимжон ва унинг оила аъзолари тушади. Ўртада даханаки жанжал бошланади.\nХ. Жўрабоев фуқаро Т. Халиловнинг юзига қўли билан бир марта уриб, унга тан жароҳати етказади. Даханаки жанжал муштлашишга айланганини кўрган Ҳалимжон дарров ёнидаги “финка” пичоғини чиқариб, Т. Халиловнинг чап елка ҳамда қуймичининг чап томонига, кўкрак қафасининг эса ўнг томон орқа юзаси соҳасига бир-неча маротаба санчади…\nЭнг ачинарлиси, кейинги пайтларда мактаб ўқувчилари иштирокидаги жиноий ишлар анчайин кўпайиб бормоқда. Шу ўринда савол туғилади: мамлакатимиздаги айрим мактаблар ўқитувчилари ўқувчининг таълим-тарбиясига етарлича аҳамият бераётибдими? Ота-она, маҳалла аҳли-чи, биринчи навбатда, улар масъул эмасми фарзанд тарбияси учун?! Наҳотки, ўқувчининг мактабда юриш-туриши, хулқ-атвори мактаб маъмуриятини қизиқтирмайди? “Ҳозир пандемия вақти, мактаблар ярим ёпиқ шаклда”, дейсизми? Ахир, юртимизда карантин шу йил март ойи охиридан бошланди, бу бола 10 йилдан буён мактаб ўқувчиси эмасми?! Кейинги пайтларда мактаб болаларининг ёнида пичоқ олиб юриши одатий ҳолга айланиб қолаётганини ҳаммамиз кўриб, билиб турибмиз.\nБугун эртамиз эгалари — ўсмир-ёшларга етарли таълим ва тарбия беришда давлатимиз томонидан яратилган улкан имконият бой берилса, эртага жамият мустаҳкамлигига путур етмайди, деб ҳеч ким кафолат беролмайди.\nҚўқон шаҳар суди судьяси,\n2020 йил 4 ноябрь)\nмехмонлар – 63


Ижтимоий тармоқларда Россия президенти Владимир Путиннинг 4 декабрь куни Федерал Йиғилишга қилган мурожаати давомида олинган қизиқарли кадрлар пайдо бўлди. Бу ҳақида «Hi-tech.Mail.ru»га асосланиб «Kun.uz» хабар бермоқда.\nРасмда Чеченистон президенти Рамзан Кадировнинг АҚШнинг "Яблоко" компанияси томонидан ишлаб чиқариладиган "iPhone" смартфонини тутиб турган акс этган. Ижтимоий тармоқ фойдаланувчилар бу расмга ҳазил тариқасида "YotaPhone қаерда" дея савол беришган.\nАввалроқ, Рамзан Кадиров Россияда ишлаб чиқарилган "YotaPhone 2" смартфонидан фойдалана бошлаганини ва россияликларни "iPhone" ўрнига "YotaPhone" смартфонидан фойдаланишга чақирган эди.\n00:15 Отасидан ўзганлар: Рамзан Қодировнинг фарзандлари ундан кўпроқ даромад олди\n18:31 Рамзан Кадиров террористларни қўллаб-қувватлаган исталган одамни «ерга кўмиб ташлашини» айтди\n14:23 Рамзан Кадиров Грознийга ҳужум қилган жангарилар Доку Умаров гуруҳидан деб ҳисобламоқда


Ўзбекистон ҳукумати эркин матбуотдан қўрқади - BBC News O'zbek\nImage caption "Марказий Осиёда матбуот эркинлиги вазияти абгор"\nЖурналистларни ҳимоя қилиш Қўмитасининг “ Матбуотга ҳужум” деб номланган 2013 йилги ҳисоботида матбуот эркинлиги билан боғлиқ вазият ўта оғир бўлган давлатлардаги вазият ҳақида сўз боради.\nЦензура, матбуотни чеклашга доир қонунлар, ҳукумат томонидан тазйиқлар ва қамоққа ташлаш ҳолатлари ҳақида сўз борган бу ҳисоботга кўра, Марказий Осиё, хусусан Ўзбекистондаги ҳолат хавотирланарли даражада абгордир.\nЖурналистлар учун хатарли давлатлар қаторида Россия, Белоруссия, Украина, Тожикистон, Ўзбекистон, Қозоғистон, Қирғизистон ва Озарбайжон бор.\nЖурналистларни Ҳимоя Қилиш қўмитасининг ҳисоботи аввалида Президент Каримовнинг одатдаги ёлғонларидан бирига эътибор қаратади.\nҲар гал журналистларни жасурликка даъват қилар ва уларнинг муаммоларини ҳал қилиш ваъдаларини берар экан, Каримов ҳеч қачон уларнинг уддасидан чиқишга ҳаракат қилмаган...\nҲукуматни танқид қиладиган журналистлар йилларки таъқиб ва тазйиқлар остида қолар экан, Ўзбекистонда эркин матбуот ўлдирилди. Бу мамлакатда нималар бўлаётгани ҳақида асосан миш-мишлар ва ёки дипломатик ёзишмаларнинг матбуотга сизиб чиқишидан англашилади.\nШунингдек, Каримовнинг саломатлиги ҳақидаги хабарлар ҳам ана шу йўл билан оммага ошкор бўлди.\nImage caption Муҳаммад Бекжон 14 йилдан бери қамоқда\nЎтган йил охирига келиб Ўзбекистонда камида тўрт нафар журналист қамоқда қолаётган эди.\nУлар Ўзбекистон зиндонларида кенг қўлланиладиган қийноқлардан бенасиб қолмаганлари эҳтимолдан холи эмас, деб ёзилади қўмита ҳисоботида.\nЖурналистлар ва ҳуқуқ ҳимоячилари Ўзбекистонда инсон ҳуқуқларининг бузилиши ва коррупция ҳақида ёзганлари учун тазйиқ остига олинади.\nАйримлар ватанни ташлаб чиқадилар. Улар орасида сиртдан етти йиллик қамоқ жазосига ҳукм этилган Надежда Отаева ҳам бор.\nЖурналист Сергей Наумов тўқиб чиқарилган айблов билан қамоққа ташланган эди.\nБундан атиги бир кун аввал, қўмита ҳисоботида ёзилишича, Ўзбекистонлик мулозим БМТнинг Инсон ҳуқуқлари Кенгашига мамлакатда ҳеч ким ҳукуматни танқид қилгани учун қамоққа ташланмаслиги ва инсон ҳуқуқлари ҳурмат этилиши ҳақида гапирган эди.\nЭндиликда бу мулозимнинг даъволарини текшириш жуда ҳам мушкул бир масалага айланди.\nЎзбекистон мулозимларининг қаршиликларига ишора этар экан, Халқаро Қизил Хоч жамияти расман мамлакат қамоқхоналарига сафарларини тўхтатаётганини маълум қилди.\nҲозирда 14 йилдан бери мухолифатнинг «Эрк» газетаси муҳаррири Муҳаммад Бекжон ва шу газета журналисти Юсуф Рўзимуродов ҳам қамоқда ўтиришибди.\nИкковлон дунё бўйлаб энг узоқ қамоқ жазосини ўтаётган журналист саналади.\nҚамоқдаги журналистлар қаторида Хайрулло Ҳамидов, Дилмурод Саййид ва Солижон Абдураҳмоновлар ҳам бор.


"КАМҲАРАКАТ ВА НОГИРОНЛИГИ БЎЛГАН ИНСОНЛАР" УЧУН АЛОҲИДА ПАРҲЕЗ » "Оқдарё овози" газетаси\n"КАМҲАРАКАТ ВА НОГИРОНЛИГИ БЎЛГАН ИНСОНЛАР" УЧУН АЛОҲИДА ПАРҲЕЗ\nЖАМИЯТ / Саломатлик\nИнсон ҳаракат билан тирик. Организмдаги органларнинг соғлом бўлиши учун ҳам ҳаракат жуда муҳим. Касалликларнинг келиб чиқишига, асосан, камҳаракат турмуш тарзи ва бир жойда ўтириб бажариладиган иш фаолияти сабаб бўлаётганини унутмаслик лозим. Чунки кўп ўтириш ичакларнинг ўз вазифасини беками кўст бажаришига халақит беради. Натижада, инсонни қабзият ва ичаклар фаолиятига боғлиқ бошқа касалликлар сиқувга ола бошлайди.\nКамҳаракатлилик ичакларга янада зарба бермаслиги учун алоҳида парҳез тартибига риоя қилиш муҳим. Бу ичаклар ишини енгиллаштиришга ёрдам беради. Бундай ҳолатдан қийналадиган инсонлар асосий овқатланиш тизимида бириктирувчи тўқималарга бой, яъни сабзавот ва мевалар, буғдой кепагидан тайёрланадиган нонга урғу бериши лозим. Айнан шундай маҳсулотлар ҳазм тизимидаги муаммоларни ҳал қилишга ва камҳаракат турмуш тарзидан қийналган ичакларни тозалашга кўмаклашади.\nАлбатта, кўп ўтириш оқибатида ичакдаги ҳаракатлар сустлашиб қолади. Ўз вазифасини уддалашга қийналаётган ичакни нон истеъмолидан сақлаш керак. Бироқ, нондан бутунлай воз кечиш нотўғри. Унинг ўрнини осон, тез ҳазм бўлувчи ва ичакларни тозаловчи жавдар ёки суви қочган нон ҳамда буғдой кепагидан таёрланган нонга алмаштирсангиз бўлади. Фақат бир кунлик нон миқдори 250-300 г дан ошмаслиги керак.\nҲар кунги таомномангиздан суюқ овқатлар ўрин олиши зарур. Айниқса, карам ва лавлагидан таёрланадиган (кўкатли карам шўрва), карам ва сабзавотли шўрвалар хаста ичакларга малҳамдир. Имкон бўлса, қайнатилган ва буғда пиширилган балиқ ва денгиз маҳсулотлари ҳам рациондан жой олиши мақсадга мувофиқ.\nИчак ишини енгиллаштиришга хизмат қиладиган помидор, сабзи, лавлаги, салат барги, қовоқча, бодринг, ошқовоқ, гулкарамни димлаб, қайнатиб ёки салат тайёрлаб истеъмол қилсангиз жуда фойдали. Агар салатда витаминларга бой петрушка, кашнич, сельдер кўкатларидан фойдалансангиз, у нафақат ичаклар, балки бутун организм саломатлиги учун ҳам наф беради. Таом ва салатларнинг мазали бўлишида ёғларнинг ўз ўрни бор. Ичаклар даврига ўсимлик, зиғир, зайтун ёғлари ва сариёғ яхши даво бўлади. Лекин уларни меъёр масаласини унутмаслик лозим. Пўсти билан қайнатилган картошка ҳам фойдали.\nМевалардан узум, қора олхўри, олча ичаклар даврини яхши бартараф этади. Кўнглингиз ширинлик тусаганда асал, мармелад кабиларни ейишингиз мумкин. Сули ёрмаси ва гречкадан таомлар тайёрлаб истеъмол қилиш тавсия этилади. Ёғсиз сут, қатиқ, творог ҳам компьютер қаршисида узлуксиз ўтирадиган инсонларга жуда керак. Ичимликлардан оч дамланган чой, сабзавот ва мева шарбатлари дангасалик қилаётган ичак фаолиятини кучайтиришга кўмаклашади.\nТаъқиқлар рўйхати. Олий навли ундан тайёрланган, айниқса, тандир нонлар иссиқлигида ейилса, ҳазм қилиш фаолиятини қийинлаштиради. Хамирдан тайёрланган таомлар ва макарон маҳсулотлари, гўшт, балиқ ва парранданинг ёғли гўштидан тайёрланган овқатлар, консерваланган, дудланган маҳсулотлар, аччиқ ва шўр таомлар, шолғом, пиёз, саримсоқпиёз, қалампир, аччиққина дамланган чой, қаҳва, какао, шоколад, қандолатчилик кремлари, спиртли ичимликлар ичаклар дардини оғирлаштиришини унутманг. Қолаверса, бундай маҳсулотлар қоринни дам қилиб, ичакларда газ тўплаш хусусиятига эга.\nПарҳез кам калорияли таомлардан иборатлиги учун овқатланиш оралиғи 2-3 соатдан кўп бўлмаслиги керак. Акс ҳолда, қорин очлигидан инсон бирдан кўп овқатланиб, ичак ва ошқозоннинг хасталанишига йўл очиб бериши ҳеч гап эмас.\nНаҳорда сув ичишни канда қилманг! Сувни эрталаб оч қоринга ичишга одатланинг. Негаки, наҳорда ичилган бир стакан сув ичакларни барча қатрон (шлак) лардан тозалашга ва яхши ишлашига ёрдам беради. Истасангиз, бу сувга озгина асал аралаштириб ичсангиз ҳам яхши фойда беради. Кечқурун эса, сув ўрнига қатиқ ичсангиз, истеъмол қилинган овқатларни ҳазм қилишда нафи тегади.\nтуман СЭО ва ЖСХ


Танзила Норбоева Халқаро меҳнат ташкилоти вакили билан музокаралар ўтказди\n2019 йил 14 октябрь куни Сенатда Ўзбекистон Республикаси Олий Мажлиси Сенати раиси Танзила Норбоеванинг “Учинчи томон мониторинги” лойиҳасининг бош техник маслаҳатчиси Йонас Аструп бошчилигидаги Халқаро меҳнат ташкилоти делегацияси билан учрашуви бўлиб ўтди.\nСенат ахборот хизматига кўра, учрашувда томонлар мажбурий меҳнатнинг олдини олиш соҳасидаги икки томонлама ҳамкорликни мустаҳкамлаш масалаларини, шунингдек жорий йилда тегишли мониторинг олиб бориш жараёнини муҳокама қилди.\nҚайд этилганидек, Ўзбекистон Республикасида мажбурий меҳнатга қарши курашиш ва унинг олдини олиш бўйича бир қатор ҳуқуқий ва ташкилий-ҳуқуқий чора-тадбирлар амалга оширилмоқда. Бу долзарб ва ўта муҳим масала республика раҳбариятининг доимий назорати остида турибди. Масалан, 2013 йилдан бошлаб ХМТ методологияси бўйича ва унинг экспертлари бевосита иштирокида қишлоқ хўжалигида мажбурий меҳнатдан фойдаланиш устидан мониторинг ўтказилмоқда.\nУчрашув якунида томонлар меҳнат стандартларига риоя қилиш, шунингдек мажбурий меҳнат хавфларига йўл қўймаслик юзасидан қўшимча чора-тадбирлар ишлаб чиқишга келишиб олди.


“Прокурор кубоги” мусобақалари одамларни спортга қизиқтирмоқда - Huquq.uz\n“Прокурор кубоги” мусобақалари одамларни спортга қизиқтирмоқда\n17:17 - 22.01.2021\nКоронавирус пандемияси дунё мамлакатлари қатори Ўзбекистонда ҳам аҳоли саломатлигини мустаҳкамлаш борасидаги ишларни тубдан қайта кўриб чиқиш зуруратини юзага келтирди. Шу боис 2020 йил 30 октябрда Ўзбекистон Республикаси Президентининг «Соғлом турмуш тарзини татбиқ этиш ва оммавий спортни янада ривожлантириш чора-тадбирлари тўғрисида»ги фармони қабул қилинди. Ушбу фармоннинг ижросини таъминлаш мақсадида Бош прокурорнинг 4 декабрдаги буйруғига асосан ҳафтада камида икки марта иш вақтидан сўнг раҳбар ва ходимларнинг жисмоний тарбия ва спорт билан шуғулланишлари белгилаб қўйилди.\nШу ўринда Навоий вилоятида 2-сектор раҳбари бўлган прокурорлар томонидан жамоатчилик, хусусан ёшлар ўртасида ўтказиб келинаётган «Прокурор кубоги» мусобақалари диққатга сазовор.\nХусусан, 2020 йилнинг 24 декабрь куни вилоят прокурори секторига кирувчи Конимех туманида футбол, волейбол, стол тенниси ва кураш бўйича ўтказилган «Прокурор кубоги» мусобақасида тумандаги 6 та мактабдан ўқувчилар иштирок этишди.\nМусобақада тумандаги 22-мактаб ўқувчилари футбол бўйича, 2-мактаб қизлари волейбол бўйича ғолиб бўлишди. Шу куннинг ўзида стол тенниси ва кураш бўйича ҳам совриндорлар аниқланди. Ғолиб жамоа ва ўқувчиларга футбол ва волейбол тўплари, кубок, диплом ва қимматбаҳо совғалар топширилди.\nШундай тадбир Зарафшон шаҳрида ҳам 27 декабрь куни ўтказилиб, унда 7 ёшдан 18 ёшгача бўлган ўқувчилар кураш бўйича беллашишди. Тантанали очилиш маросими шаҳар БЎСМ спорт мажмуасида бўлиб, мусобақада ўғил болалар 42, 46, 55, 66, 72 кг ва ундан ортиқ ҳамда қизлар 33, 44, 52 кг ва ундан ортиқ вазн тоифаларида куч синашдилар. Шунингдек, мусобақада Томди туманидан келган полвонлар ҳам қатнашди.\nШу куннинг ўзида ғолиблар аниқланиб, уларга диплом, медал, кубок ва бошқа қимматбаҳо совғалар топширилди.\n«Прокурор кубоги» мусобақаси 17 декабрь куни Навбаҳор тумандаги сув хўжалиги ва мелиорация коллежида 2-сектор ҳудудида жойлашган 14, 15, 16, 17, 18, 24, 29, 38-мактабларнинг 40 нафар ёш ходимлари ўртасида минифутбол бўйича ҳамда 23 декабрь куни Қизилтепа туманидаги Болалар спорт мажмуасида волейбол бўйича ўтказилиб, ғолиблар қимматбаҳо совғалар билан тақдирланди.\nХулоса қилиб айтганда, аҳоли саломатлигини асрашнинг энг яхши йўли одамларни спортга жалб қилишдир. Зеро, чиниққан, жисмоний фаол инсон касал бўлмайди.


Барака учун — Dilkashradio.com\nАзиз биродарлар ҳаётда Худонинг баракаси учун ибодат қилиш кераклигини биласиз. Ҳа, албатта ҳар биримиз Худонинг фарзанди сифатида Унинг баракасини сўрашга ҳақлимиз. Бутун умрингиз давомида Ундан барака сўранг. Ҳаётингизнинг ҳар соҳасида Худо сизни баракалаши учун тинмай ибодат қилинг. Худодан кўп нарса сўраб юбордим бу очкўзлик ёки худбинлик деб ўйламанг. Худо Ўз мақсадларига ва хоҳишига кўра ибодат қилишингиз билан бирга ўз мухтожликларингиз ва ҳаётингиз учун ибодат қилишингизга ҳам рухсат беради. Рухсат берадигина эмас, сўрашингизни кутиб туради. Сиз ҳам Худога шундай ибодат қилишингиз мумкин.\n“Эй Худойим. Еру кўкни яратган Эгам. Мени ва оиламни шундай баракалагинки бу баракалар орқали бошқалар Сенинг марҳаматингни кўрсин. Сен доимо мен билан эканлигингни англасинглар.\nМенинг соғлиғимни, ишларимни, дунёвий ва руҳий билимларимни билимларимни бениҳоя баракалагин. Менинг ерларимни кенгайтиргин. Хушхабар айтишим учун менинг руҳий ерларимни кенгайтир. Сенинг хизматингни қилишим учун хизмат доирамни кенгайтиргин. Ҳам моддий ҳам руҳий жиҳатдан мени баракали қилгин. Агар Сенинг иродангга қарши бўлмаса, моддий томондан ҳам ерларимни кенгайтиргин. Доимо қўлинг мен билан бирга бўлсин. Менинг ҳар бир ишимда Сенинг қўлинг борлиги билинсин. Қаерга борсам ҳам Сенинг қўлинг мен билан бирга бўлсин. Оч қолиш ёки касал бўлишдан эмас Сенинг ҳузурингни ҳис қилмай яшашдан қўрқаман. Ҳар доим менинг юрагимни Муқаддас Руҳга тўлдиргин. Тангрим, меҳрибон Худойим мени ёвуздан ҳимоя қил. Ҳар қандай шароитда ҳам душманнинг ҳамлаларини даф қилишим учун қудратингдан озгина бергин.\nМени васвасалардан ва кўнгилсизликлардан асра. Агар Сенинг хоҳишинг билан бўладиган бўлса, улардан қандай чиқиб кетишни ўргат. Сен Ўзингнинг қудратинг билан мени гуноҳ орқали келадиган оғриқлар ва азоблардан мени ҳимоя қил. Бошқаларга ҳам оғриқ ва кўнгилсизликлар етказмаслигим учун мени бемаъни қилиқлар ва гуноҳлардан асрагин. Мени умрим давомида бениҳоя баракалагин, токи мен орқали бошқалар ҳам баракалансин. Сен менга берган руҳий баракалардан ҳам атрофимдагилар баҳраманд бўлсин. Сен менга берган билимларни бошқалар билан бўлишиш икони бўлсин. Менинг шундай моддий баракалагинки, токи мен орқали бошқалар ҳам баракалансинлар. Сен менга берган моддий маблағларни Сенинг мақсадларинг йўлида ишлата билай. Сен мени соғлиқ томонданҳам шундай баракалагинки, шу соғлиғим билан Сенга тўлиқ хизмат қила олай. Сен мени қайси жиҳатдан баракаласанг, бошқалар ҳам мен орқали шу жиҳатлардан барака топсинлар.\nСен менда нима қилсанг ҳам фақат Сенинг номинг улуғланиши учун бўлсин. Мен Сенга ишонаман. Исо Масиҳ номи билан сўрайман. Омин!”\nАзиз биродарлар Эски Ахд китобида Ёбус деган бир йигит ҳақида ёзилган. У ака-укалари ичида энг ҳурматлиси эди. У Худодан барака сўраб ибодат қилди. Ва Худо унинг илтимосини бажарди, деб ёзилган Муқаддас Китобда. Сиз ҳам ҳозироқ барака учун ибодат қилишни бошланг.\nОйила аъзолари учун ибодат


Истирҳот боғларидаги бузғунчилик » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Истирҳот боғларидаги бузғунчилик\nМамлакатимизда юртбошимиз ташаббуси ва ғояси билан бир-бирини такрорламайдиган истироҳат боғлари, дам олиш гўшалари ташкил этилмоқда. Ўзбекистоннинг шаҳар-қишлоқлари таниб бўлмас даражада ўзгаряпти. Хусусан, сўнгги йилларда вилоятимизда чирой очиб, дилини яйратадиган боғлар, хиёбонлар барпо этилди. Айниқса, гўзал манзара бахш этаётган фавворалар бу ерларга ташриф бюрувчиларга ўзгача роҳат улашяпти. Бироқ, мана шундай обод гўшаларнинг қадрига етмай бузғунчилик қилаётганлар ҳам орамизда учраб турибди.\nУзоққа бормайлик умумий ер майдони 350 минг 700 квадрат метр бўлган Жиззах шаҳридаги “Ўрда” экологик маданият ва истироҳат боғи мисолида сўзимизни давом эттирсак. Ушбу боғ нафақат вилоятимизда, балки, республикасизда камдан кам учрайдиган сўлим табиатли эканлиги билан ажралиб туради.\nШундай бўлсада, бу ерда дилни хира қиладиган қўштирноқ ичидаги манзаранинг гувоҳи бўлдик. Тасвирда кўриб турганингиздек бу жанговор ҳарбий техника воситаларининг макетларига шикаст етказилган. Ойналари синдирилган.\nАчинарлиси, бу каби бузғунчиликка вилоятмиздаги бошқа истироҳат боғларида ҳам дуч келдик. Ўзбекистон Республикаси Президенти 2017 йил 27 мартда “Атоқли давлат арбоби ва ёзувчи Шароф Рашидов таваллудининг 100 йиллигини нишонлаш тўғрисида”ги қароридан сўнг вилоятимизда Шароф Рашидов буюсти ва унинг қаршисида сўлим боғ яратилди. Шундан сўнг ҳиёбонга яқин жойда Ҳамид Олимжон ва Зулфияхоним ҳайкали ва чиройли боғ барпо этилди. Бугун ана шу гўшадаги ўриндиқлар муштимзўрларнинг кучи билан синдирилган. Чиқинди идишлари абгор ҳолатда. Айрим ноинсофлар бу ерга турли хил ёзувларни ёзиб, ўзларича ишқий кечинмаларини тарихга мухрламоқчи бўлган.\nМутасаддилар томонидан тозалик масаласига ҳам қандай эътибор берилаётганини ушбу тасвирлардан сезишингиз қийин эмас.\nКези келганда айтиш керак, гап маданиятда, тарбияда. Жиззах шаҳри марказида бўлмиш “Ёшлар шаҳарчаси”даги ёнғин хавфсизлигига зид равишда электр улагичлар очиқ, назаримизда, қайсидир даражада ташриф буюрувчилар ҳаётига хавф солиб турибди.\nХудди шундай, “Хотира хиёбони”да бир қатор бузғунчиликлар амалга ошрилган.\nДавлат ва жамоат мулкига зиён етказишнинг қонун олдида жавобгарлигини қўя турайлик, сиз бундай ишларни қилаётган бўлсангиз, аввало виждонингиз олдида жавоб беришга ўрганинг. Шундай экан, инсофни ўзи берсин.


Маълумки, Тошкент кейинги йилларда том маънода мегаполис шаҳарлардан бирига айланиб, бу ерда аҳоли сони муттасил ортмоқда. Қурилаётган замонавий ва кўркам иншоотлар шаҳар қиёфасини тубдан ўзгартираяпти. Бу эса, ўз навбатида, шаҳар табиатини янада асраб-авайлашни тақозо қилаётир. Пойтахтимиз бетакрор флора ва фауна дунёси билан ҳам алоҳида ажралиб туради. Бу ерда умуртқали ҳайвонларнинг 200 га яқин, дарахт ва буталарнинг 220 турини учратиш мумкин. Шаҳарнинг яшил майдонлари ҳудуди эса 15,2 минг гектарни ташкил этади.\nБошқача айтганда, Тошкентнинг 30 фоизи яшиллик билан қопланган.\nСоҳа мутахассислари таъкидлаганидек, инсон ва табиат ўртасидаги муносабатларни уйғунлаштириш, атроф-муҳитни муҳофаза қилиш масалаларини ижобий ҳал этиш бугунги куннинг долзарб муаммоларидан бири ҳисобланади. Чунки эндиликда атроф-муҳитнинг антропоген таъсир оқибатида ифлосланиши дунё мамлакатларига нафақат иқтисодий зарар келтираяпти, балки ижтимоий масалаларни ҳам юзага чиқармоқда. Шу боис ҳозирги кунда пойтахтимизнинг санитария-эпидемиологик ҳолатини яхшилаш ва ҳудудларда тозаликни сақлаш борасида муайян ишлар амалга оширилмоқда.\nАйтайлик, пойтахтимизда йилига 630 минг тоннага яқин маиший, қарийб 50 минг тонна саноат чиқиндилари пайдо бўлади. Шуларни инобатга олган шаҳар Табиатни муҳофаза қилиш қўмитаси мутасаддилари чиқиндиларнинг фуқаролар ҳаёти ва саломатлигига, атроф-муҳитга етказаётган салбий таъсирининг олдини олиш, чиқиндиларни турларга ажратиш, уларни йиғиш ва ташкилий равишда олиб чиқиб кетиш ишларини такомиллаштиришга алоҳида эътибор қаратишмоқда. Бунда, албатта, миллий қонунчилик ва халқаро ҳуқуқий ҳужжатларнинг ижроси муҳим аҳамият касб этаяпти. Шунга қарамай, ҳали қилиниши лозим бўлган ишлар талайгина. Ўтган йил давомида суд органларига табиатга ноқонуний муносабатда бўлган саноат корхоналари фаолиятини тўхтатишни сўраб 3 та тақдимнома киритилгани, 3 та ҳужжат эса жиноий иш қўзғатиш учун шаҳар прокуратурасига юборилгани, 1389 киши маъмурий жавобгарликка тортилгани бунинг тасдиғидир.\nТадбирда пойтахтимиз экологиясини яхшилаш, хусусан, “Ботаника” боғида амалга оширилаётган ободонлаштириш ишлари ҳақида ҳам батафсил маълумот берилди.\nМазкур рукндаги бошқа мақолалар: « Талабаларнинг энг намунали тураржойи\tБуюк Соҳибқиронга эҳтиром »


Бағдодлик “Остап Бендер” / ADOLAT ижтимоий-сиесий газетаси\nБағдодлик “Остап Бендер”\nКундалик ҳаётимизда содир этилаётган катта-кичик жиноятларнинг юзага келишини у ёки бу омиллар билан изоҳлаш мумкин. Хусусан, сўнгги пайтларда тез-тез бўй кўрсатиб қолаётган фирибгарлик жиноятини ҳам. Айтайлик, жабрланувчиларнинг ўта ишонувчанлиги ёки лоқайдлиги фирибгарларга жуда қўл келмоқда.\nБағдодлик Ҳожиакбар Исроиловнинг қилмишлари ҳам ана шундай кеч англанган сабаблар туфайли юзага келди.\nХалқимизда “Синалмаган отнинг сиртидан ўтма”, деган нақл бор. Бу – ўзинг аввалдан танимаган-билмаган инсонга ишонма, дегани ҳамдир. Аммо Риштон туманида яшовчи фуқаро Ойбек Мамадалиев синалмаган Ҳожиакбарга ишониб, чув тушди. Гап шундаки, Ҳ.Исроилов 2016 йил август ойида гўёки ўзини харидор сифатида кўрсатиб, Ойбек билан 2 дона “Ласетти” русумли автомашинасини 18.000 АҚШ долларига баҳолашди.\n– Фақат пулини бир йил давомида ойма-ой тўлаб бераман, – дея Ҳ.Исроилов автомашиналар соҳибига 100 АҚШ доллари берди холос.\nЛекин ҳали қарзидан қутулмасидан аввал у “Ласетти”ларни дастлабки терговда шахсини аниқлашнинг имкони бўлмаган шахсларга сотиб юборди. Бу ҳам етмагандек, О.Мамадалиевдан савдо ишларини ривожлантириш учун 1500 АҚШ доллари қарз олиб, қайтариб бермади.\nШундан сўнг Ҳожиакбар 6 ой “танаффус” қилди. 2017 йил 6 март куни у яна бир риштонлик фуқаро Отабек Асатуллаевникига кириб борди.\n– Сотиладиган “Матиз” машинангиз борлигини эшитиб келдим, – деди ўзини автомашина олди-сотдиси билан шуғулланувчи тадбиркор сифатида таништириб.\n– Ҳа, бор. Сотиб, “Нексия” олмоқчи эдим, – дея изоҳ берди унинг асл мақсадидан бехабар Отабек.\n– Сизга ўзим “Нексия-2” олиб бераман. Аввал “Матиз”нинг нархини келишайлик.\nШу тариқа “харидор” 2.300 АҚШ долларига баҳолашиб, О.Асатуллаевнинг “Матиз” автомашинасини ва нархи 12.000.000 сўмлик 4 бош қорамолини “Нексия-2” машинаси эвазига олиб кетди. Бироқ ваъдасини бажариш ўрнига “Матиз” ва қорамолларни сотиб, пулини ўз эҳтиёжларига ишлатиб юборди.\nЁки фирибгар “қаҳрамон”имиз Қўқон шаҳар А.Жомий кўчасида яшовчи Исроил Ваҳобхўжаевдан ҳам савдо ишларини ривожлантириш учун дея 11.500 АҚШ долларини олиб, жиғилдонига урганига, қолаверса, Исроилнинг “Ласетти-жентра” русумли автомашинасини пулини кейинчалик бериш шарти билан 11.700 АҚШ доллари нархида олиб, лафзсизлик қилганига нима дейсиз? Ёхуд айнан шу воқеадан бир ой аввал ва бир ой кейин фуқаро Умиджон Отабоевнинг “Нексия-2” русумли, 40 331 ВВА давлат белгили, 2 та “Дамас” русумли, 40 541 DBA ҳамда 40 542 DBA давлат белгили автомашиналарини жами 20.400 АҚШ долларига сотиб олади. Аммо келишилган пулнинг 8.500 АҚШ долларини беради-ю, қолганини беришни “унутиб” қўяди.\nЮқорида фирибгарларга жабрланувчиларнинг соддалиги, ишонувчанлиги қўл келишини бежиз алоҳида таъкидламадик. Негаки, риштонлик Ойбек Мамадалиев 2016 йил август ойида Ҳожиакбарнинг фирирбгарлигидан азият чеккан бўлса-да, орадан бир йил ўтгандан кейин ҳам унинг ёлғон ваъдаларига лаққа тушгани ҳар қандай кишини ҳайрон қолдиради. Акс ҳолда, 2017 йил август ойида Ҳ.Исроилов О.Мамадалиевнинг “Орландо” “Ласетти” русумли автомашиналарини 27.000 АҚШ доллари баҳосида насияга олиб, бор-йўғи 2000 АҚШ доллари берган ҳолда қолган қисмини бермай қўймаган, энг муҳими, машиналарни терговда шахсини аниқлашнинг имкони бўлмаган номаълум шахсларга сотиб юбормаган бўларди.\nБундан ташқари, у риштонлик Хуршиджон Тожибоев, Давронбек Мирзажонов, Мақсудали Камолиддинов, Илҳомжон Жўраев, Соҳибназар Худойберганов, Муслим Исмоилов, Олимжон Расулов, бағдодлик Дилмурод Абдуллаев, Нўъмонжон Дадабоев, Бахтиёр Абдураҳмонов, марғилонлик Бекзод Амиров, қўқонлик Ферузбек Шокировларнинг турли русумли автомашиналарини насияга сотиб олиб, алдаб кетган. Аниқроқ айтганда, 13 ойда 25 маротаба фирибгарлик қилишга улгурган. Оқибатда жабрланувчилар ўзлари истиқомат қилаётган ёки воқеа содир бўлган ҳудуддаги ички ишлар бўлимларига мурожаат қилганлари туфайли Ҳожиакбарнинг қилмишлари фош этилган.\nБуни қарангки, дастлаб тергов ва суриштирув жараёнида Ҳ.Исроилов Ойбек Мамадалиев, Давронбек Мирзажонов, Мақсудали Камолиддинов, Умиджон Отабоев, Ферузбек Шокиров, Олимжон Расулов, Соҳибназар Худойберганов, Бахтиёр Абдураҳмоновларга етказган зарарини тўлиқ қоплади. Қолган жабрланувчилар ўз ҳақларини ундириб беришни ва унга қонуний чора кўришни сўрашди. Бинобарин, жиноят ишлари бўйича Қўқон шаҳар суди Ҳожиакбар Исроиловни Жиноят кодексининг 168-моддаси 4-қисми “а” банди билан айбдор деб топиб, унга нисбатан 7 йил муддатга озодликдан маҳрум қилиш жазоси тайинлади. Энг асосийси, суд ҳукмида Ҳ.Исроиловдан жабрланувчиларга етказилган 340.609.760 сўм моддий зарарни ундириш ҳам белгиланди. Айрим жабрланувчиларга эса тегишли ИИБ жарима майдончасида сақланаётган автомашиналари қайтарилди.\nХулоса ўрнида фуқароларимизни яна бир карра Ҳожиакбар Исроилов сингари фирибгарларнинг найрангларидан эҳтиёт бўлишга ундаймиз. Зеро, ҳақ-ҳуқуқини билган, ҳушёрликни унутмаган ҳолда муомала қилган инсонни ҳеч ким алдолмайди.\nЖиноят ишлари бўйича Қўқон шаҳар судининг судьяси.\n«Эзгулик патрули» сайёҳлар хизматида...\nБугунги кунда мамлакатимизда туризм соҳаси ривожланмоқда. Инвесторларнинг Ўзбекистонга қизиқиши кундан-кунга ортиб бормоқда. ...\nЭнг китобхон миллат бўламиз...\nGfK халқаро тадқиқот институти ўтказган сўровнома натижаларига кўра, 2016 йили дунёнинг энг китобхон миллати хитойликлар бўлишди....


Фарғонада кислород концентраторлари ишлаб чиқарилмоқда - Халқ сўзи\n21:41 15 Сентябр 2020 Иқтисодиёт\nФарғона вилояти ҳокимининг ташаббуси билан «Қўқон» эркин иқтисодий зонасида кислород концентраторини ишлаб чиқариш лойиҳасини имкон қадар тезроқ амалга оширишга киришилди. Бу масъулиятли лойиҳа ишлари тадбиркор Шавкатжон Ҳамзаев таъсисчиси бўлган «Грейт Қўқон» МЧЖ томонидан олиб борилди.\nУмумий қиймати 300 минг АҚШ долларини ташкил этадиган корхонанинг фойдаланишга топширилиши катта тантанага айланди. Унда иштирок этган вилоят ҳокимининг ўринбосари М.Абдураҳмонов бугунги кунда талаби юқори бўлган мазкур тиббий жиҳознинг ишлаб чиқарилиши, аввало, вилоятимиз ва республика тиббиёт муассасаларини кислород концентратори билан тўлиқ таъминлаш имконини беришини, қолаверса вилоят экспорт салоҳиятини оширишини айтиб ўтди.\n— Вилоятимизда аҳолини коронавирус пандемиясидан асрашга, уларнинг саломатлигини мустаҳкамлашга катта эътибор қаратилмоқда, — дейди корхона директори Ф.Раҳмонов. — Бунинг учун вилоятимиз ҳокими Ш.Ғаниев бошчилигида жуда катта тадбирлар амалга оширилиб, тиббиёт масканларининг моддий-техник базаси мустаҳкамланди, беморлар учун махсус жойлар ва дори-дармон захираси яратилди. Шундай шароитда хавфли касалликка қарши курашишга ўзимизнинг ҳиссамизни қўшганимиздан мамнунмиз,\nМазкур корхонада йилига 30 000 дона кислород концентратори ишлаб чиқарилади. Шу билан бирга, 20 та янги иш ўринлари яратилди.


Қирғизистонда бугун МДҲ саммити бошланмоқда\nМДҲ иштирокчи-давлатларининг юбилей бўлган 25-саммити Бишкекда ўз ишини бошлайди. ОАВ маълумотларига кўра, Қирғизистон бу тадбирга икки йил тайёргарлик кўрган ва 18 миллион сомга яқин маблағ сарфлаган. “Ола-Арча” Давлат резиденциясида ўтов кўринишидаги Қабул уйи қурилди.\nТадбирда Озарбайжон, Арманистон, Беларус, Қозоғистон, Россия ва Тожикистон президентлари қатнашадилар. Молдова номидан бош вазир, Туркманистон номидан – бош вазир ўринбосари иштирок этади, Ўзбекистондан ТИВ раҳбари қатнашса, Украинадан – шу давлатнинг Қирғизистондаги элчиси иштирок этади.\nЙиғин катнашчилари МДҲ ҳудудида иқтисодий, ҳуқуқни муҳофаза қилиш ва маданий-гуманитар соҳадаги ҳамкорликни ривожлантириш масалаларини муҳокама қилишади. Хабар қилинишича, кун тартибига 15 та масала қўйилган. Кутилишича, терроризмга қарши 2017-2019 йилларга мўлжалланган кураш борасидаги ҳамкорликка алоҳида эътибор қаратилади.\nҚР президент аппаратининг раҳбари ўринбосари даражасидаги ташқи сиёсат бўлими бошлиғи Сафар Исоқов хабар қилишича, аввал раҳбарларнинг тор форматдаги, сўнгра – кенгайтирилган форматдаги учрашуви бўлиб ўтади. Кейин МДҲ ижро қўмитасининг раҳбари Сергей Лебедев матбуот учун ҳабар тайёрлади.\nТАСС Россия президенти ёрдамчиси Юрий Ушаковга ҳавола қилган ҳолда ёзадики, Россия президенти Владимир Путин Қирғизистон президенти Олмосбек Отамбоевга унинг 60-йиллиги муносабати билан “бир нечта совғалар инъом қилмоқчи, уларнинг биттаси – давлат даражасида бўлади”.


Дўрмон донишмандлари | Azam Abidov\nКеча Эркин Аъзамнинг туғилган куни эди. Бир кун аввал британиялик муҳарриримиз Кэрол Ермакова билан хабарлашган, шу баҳона Эркин акага телефон қилиб, тез орада Лондонда чиқаётган янги китоби ҳақида бир нарсаларни аниқлаштиргандим. Эрталаб ёзувчига “СМС” ёзиб, муборакбод этдим. Китобсевар укам музаффар билан Тоҳир Малик домлани йўқлашга боришни келишгандик шу куни. Домла даволанаётган экан, кейинроқ кўришишни илтимос қилдилар. Тушдан кейин рассом опам Гулнора Раҳмон қўнғироқ қилиб қолди. «Дўрмонга бормаймизми?» деди. Бажонидил! Ҳалима Аҳмадни чорлагандик, уйида ремонт ишлари бошланиб, усталарга кўз-қулоқ экани сабабли, узр айтди. Соат бешдан ўтиб, Гулнора рассомнинг уйига келдим. Ўғли Ойбек яқинда АҚШдаги ўқишидан таътилга қайтган, уйда қўлбола қилиб, ўз рецептига кўра, бир ширин таом тайёрлаб турган экан. Мускат ва яна аллақандай зиравор топилмади-да, деганига қарамай, таом жуда мазали чиққан эди, иштаҳа билан еб олдик.\nГулнора Раҳмон чизган суратҒира-ширада Дўрмонга етиб келдик. Эркин ака ҳовлисига чиройли стол безатибди. Турсунали ака, Усмон Азим, Нодир Нормат, Сирожиддин Рауф, Муҳаммадшариф ака, Нодир Жонузоқ каби дўсту биродарлари йиғилди. Эркин ака «Туғилган кунимда «тост» айтмаймиз, нозу неъматлардан еб-ичиб, яхши ҳордиқ чиқаринглар, айтадиган ниятларингни ичларингда, дилларингда айтсангиз етади» деди. Усмон Азим болалик кунлари, Эркин ака билан қоронғи тушгунча копток ўйнаганлари, воҳадаги илиқ хотиралари, қўшнисининг Кореяда ишлаб келган пулига бир сурув қўй олгани, бойиб кетгани, ёш бир шоира чет элга бориб, ҳафта ўтмай Ватанни «росаям соғиниб қолганини» оғиз кўпиртириб ТВда гапирганидан сўзлади. Гулнора опа «папарацци» бўлиб, суратга туширишга келганида, «оғзим очилиб қолди сизни кўриб, қайтадан олинг расмга» дея кулдириб ўтирди у. Кимдир Эркин акани чин маънода эркин фикрли инсон деб алқади, агар у кишининг ҳайбати, назари бўлмаганида, ўнлаб юмалоқ-ёстиқ китобларни ёзиб ташлашини гапирди. Дилдан дуо қиларкан, камина кўнглидан “ўзбегимнинг эркин тафаккурли, халқ учун қайишадиган, дарду ҳасратини тасвирлайдиган ёзувчи-шоирлари кўпайишини, шулар қаторида Эркин Аъзамнинг ҳам асарлари ўнлаб чет тилларига таржима қилиниб, нашр этилишини, жаҳон адабиёти саҳнасида бўйи баланд, юзи ёруғ бўлишини» ўтказди.\nУстоз Жамол Камол билан Дўрмонда, 2000-йиллар боши.\nҲар сафар Дўрмонга борсак, устозимиз Жамол Камолни кўрмай кетмаймиз. Аслида атайин шу устоз борлиги учун бу ерга келгим келади доим. Эшиклари ланг очиқ, ташқарига чиқаётган эканлар, қучоқлашиб кўришдик. Гулнора Раҳмоннинг ижоди, Ойбекнинг ўқишларини сўрадилар. Чет элда ўқиётганидан шод бўлдилар. Тўқсонинчи йиллар бошида Жамол ака Ёзувчилар уюшмаси раиси сифатида Наманганга ташриф буюргандилар, камина унда талаба эди. Қизғин мушоирадан сўнг, Жамол ака шоир Абдулла Жалилга қараб, менга ишора қилган ҳолда, «бу йигитни тезда хорижий филологияга ўтказишга ёрдамлашсангиз, аъло иш бўлур эди, бундай ёшларимиз адабиётни ўқиши яхши, аммо бир неча хорижий тилни ўрганиши муҳимроқ» дедилар. Ўшанда устознинг яна бир насиҳат қилгандилар: «Сабрлилар гўзалдирлар!»\nЖамол Камолнинг суҳбатларини анча соғинган эканмиз, ҳар соҳадан бир шингил дегандай, 80-йиллар охирида Туркияга сафар қилганлари, Румий ҳазратлари зиёрати, Ғайбулла Ассалом ва яна икки нафар йирик адабиётшуноснинг «Маснавий» таржимасига қандай илҳомлантиргани, Эрон элчихонасининг таржима босилишига ёрдам бергани, Эрон сафари, аслиятдан қилганлари Шекспир асарларининг таржимаси, қиролича Елизаветадан олган мактублари, чин адабиёт мухлиси, дилкаш ва серҳиммат инсон Анвармирзо Ҳусаинов ҳақидаги ва қулоқ тутган киши ҳеч зерикмайдиган яна бошқа ажойиб хотираларини сўзлаб бердилар. Рус ёзувчиси Радий Фишнинг «Жалолиддин Румий» асари, Қуръони Каримнинг шеърий таржимаси, шайх Алоуддин Мансур билан учрашувларига алоҳида тўхталдилар. Устоз тилидан «Фотиҳа» сурасининг шеърий таржимасини тингларканман, арабчадан оз-моз хабарим борлиги учун, илоҳий китобдаги оятлар, қофиядош сўзлар кўз олдимдан ўтди:\n“Исми раҳмону раҳим-ла ибтидо,\nЖумла олам раддига ҳамду сано!\nУлки раҳмону раҳимдур, нуру нур,\nРўзи маҳшар подишоси Ул эрур!\nБош эгиб Сенга сиғингаймиз фақат,\nЁлвориб Сендан сўрайдурмиз мадад.\nБизни андоқ бир йўлингга бошлаким,\nТўғри йўдир ул «сиротал мустақим».\nСен Ўзинг инъом этиб файзу шукуҳ,\nАҳли иймонингга бўлди хос у йўл,\nЯъни қаҳрингга дучор бўлганлар-у\nЁ адашганлар йўли эрмас у йўл.”\nАллоҳ Сизни сийласин, устоз! Умрингиз узун, юзингиз ёруғ бўлсин! Домланинг дуоларини олиб, хайрлашгач, анча кеч бўлишига қарамай, чироқ ёниқ тургани, ҳали ичкаридан шарпа эшитилаётгани сабаб, қолаверса, албатта кўриб ўтишни ният қилганимиз учун, Мирзо Кенжабекнинг дарвозасини оҳиста тақиллатдик, бу ҳокисор, кўп истиғфор айтувчи инсондан ҳол-аҳвол сўраб, ширин хотиралар оғушида, шукрона айта-айта Тошкентга қайтдик. Жуда мароқли кун бўлди! Ўзингга шукур!\n11 август 2016 йил


Қозоғистонда қанча нефть конлари бор\n20 Август 18:39\nNUR-SULTAN. Kazinform - Қозоғистон Экология, геология ва табиий ресурслар вазири щринбосари Серикқали Брекешев мамлакат минерал ресурсларининг ҳозирги ҳолати тўғрисида ҳисобот берди, деб хабар беради Kazinform мухбири.\nҚозоғистонда 10 ойда 11,3 млн тонна нефт маҳсулотлари ишлаб чиқарилди Brent нефтининг нархи бир баррель учун 75,18 долларга етди Қозоғистон нефт-газ саноатида ишлаб чиқаришни маҳаллийлаштиришга урғу берилади\n«Мамлакат фойдали қазилмалари давлат балансида 8000 дан ортиқ конлар рўйхатга олинган. Улар орасида 317 та углеводородлар (нефть, газ, конденсат), 910 қаттиқ минераллар, 3,0 мингдан ортиқ кенг тарқалган фойдали қазилмалар ва 4 мингга яқин ер ости сувлари конлари бор «, - деди у Марказий коммуникациялар хизматида ўтказилган брифингда.\nУнга кўра, мамлакатдаги 317 та нефть конларининг хомашё баланс захиралари 4,4 млрд тоннага етади.\n«Қозоғистоннинг А + В + C1 + C2 тоифасидаги балансдаги нефть захиралари 4,4 миллиард тоннани, газ - 3,8 триллион кубометрни, конденсат - 414 миллион тоннани ташкил этади. Уларнинг аксарияти Атирау (75%) ва Манғистау (11%) вилоятларида тўпланган. Шу билан бирга, углеводород захираларининг 68 фоизи 3 та йирик кон, яъни Тенгиз, Қашаған ва Қорашиғанақ конларига тўғри келади «, - деди у.


Қирғизистонда арча кесган ўзбекистонликка 6 йил қамоқ жазоси тайинланди\n18:49 / 01.03.2016\nҚирғизистон жанубидаги Боткент вилояти ҳудудида арчаларни ноқонуний кесиш билан шуғулланган Ўзбекистон фуқаросига 6 йиллик қамоқ жазоси тайинланди.\nБоткент вилояти суди матбуот хизмати маълумотига кўра, 2013 йилда вилоятнинг Қадамжо туманидаги "Қуржун" яйловида 10 туп арчани ноқонуний равишда кесган. У бу орқали Қирғизистонга 750 минг сом зарар келтирган.\nХабарда айтилишича, 2014 йилда ҳам у Бекжон, Азамат ва Умар исмли шериклари билан Қирғизистондаги арчаларни ноқонуний равишда кесган ва атроф-муҳитга зарар келтирган. Улар етказган жами зарар миқдори 1 миллион 50 минг сомни ташкил этган.\nУшбу шахсга Қирғизистон Жиноят кодексининг 279 моддасининг 2,3 банди бўйича (Дарахт ва буталарни ноқонуний равишда кесиш) жиноий иш очилганди. Иш якунида қонунбузарга жами 6 йиллик қамоқ жазоси тайинланган.


12:19 / 22.05.2020\nТошкент шаҳри. Ҳаво бироз булутли бўлади, вақти-вақти билан ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 15-17 даража илиқ, кундузи 28-30 даража иссиқ бўлади.\nҚорақалпоғистон Республикаси ва Хоразм вилояти. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 15-20 даража илиқ, кундузи 30-35 даража иссиқ бўлади.\nБухоро ва Навоий вилояти. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади, баъзи жойларда 17-22 м/с гача кучайиши мумкин. Ҳарорат кечаси 13-18 даража илиқ, кундузи 30-35 даража иссиқ бўлади.\nТошкент, Жиззах, Самарқанд, Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 13-18 даража илиқ, кундузи 28-33 даража иссиқ бўлади.\nҚашқадарё, Сурхондарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 13-18 даража илиқ, кундузи 30-35 даража иссиқ бўлади.\nАндижон, Наманган, Фарғона вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 12-17 даража илиқ, кундузи 28-33 даража иссиқ бўлади.\nРеспубликанинг тоғли ҳудудлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 7-12 даража илиқ, кундузи 18-23 даража иссиқ бўлади.


Нимани, қанча истеъмол қилиш керак? - zarnews.uz\nНимани, қанча истеъмол қилиш керак?\nРивожланган давлатларда, айниқса кейинги 20 йиллар давомида жисмоний меҳнатнинг камайиб, ақлий меҳнатнинг кўпайиши, таркибида рафинадланган маҳсулотларни истеъмол этиш натижасида атеросклероз, қон босими ошиши, қандли диабет, ўта семизлик, юрак касалликлари ва йўғон ичак раки каби касалликлар кўпаймоқда. Сабзавотларда ошқозон-ичак йўлида ҳазм бўлмайдиган озуқавий толалар мавжуд. Инсон организмида клечатка қанд моддасигача парчаловчи ферментлар бўлмаганлиги сабабли клечатка ва пектин ошқозон-ичак йўлларидан деярли ҳазм бўлмай ўтиб кетади. Лекин, улар ичак деворчаларига таъсир этиб, уларни ҳаракатлантиради ва ичакдаги озуқавий массаларни ҳаракатланиши натижасида ичакдан чиқиб кетишига ёрдамлашди. Яъни, ошқозон-ичак йўлларини ҳар хил касалликларни қўзғатувчи қолдиқлардан тозалайди.\nОзуқавий толалар нонда, мева ва сабзавотларда, айниқса сабзи, лавлаги, карам, олхўри, олмада кўп бўлади.\nИнсон бир кунда 30-70 г озуқавий толаларни истеъмол этиши керак. Лекин, олимлар ўтказган илмий изланишларида қайд этилишича, ҳозирги пайтда шаҳар ва ҳатто қишлоқ жойларида ҳам бу меъёр 20 г.дан ошмайди.\nМева, сабзавот ва резаворларни овқатланиш рационида етишмаслиги организмда C ва P витаминларини организмда камайишига олиб келади.\nОзиқ-овқат маҳсулотларида ва организмда минерал моддаларнинг миқдори жиҳатидан макро ва микроэлементларга бўлинади. Микроэлементлар организм тўқималарини, айниқса, суяк тўқимасини қуришда катта рол ўйнайди. Кальций моддасининг манбаи сут маҳсулотлари ҳисобланади. Катта ёшдаги одамлар учун кальций ва фосфорнинг нисбати 1:1-1,5 оптимал ҳисобланади. Бу нисбат сигир сутида 1:0,8, мол гўштида 1:2, тухумда 1:3, творогда 1:1,4, карам ва олмада 1:0,7, сабзида 1:1 ни ташкил этади. Д витаминининг етишмовчилиги натижасида кальцийнинг сўрилиши бузилади. Худди шундай рационда оқсилнинг етишмаслиги кальцийнинг ҳазм бўлишини ёмонлаштиради. Кальцийнинг организмдаги миқдори бўйича кислород, углерод, водород ва азотдан кейин туради. Суяк тўқималари, асосан, кальций, магний ва фосфордан иборат бўлади. Организмдан кальцийни деярли 99 фоизи суяк тўқималарида жойлашган. У суякларни мустаҳкамлайди.\nЭнг тез ҳазм бўладиган кальций элементи сут ва сут маҳсулотларида бўлади. Шу маҳсулотлардаги кальцийни ўзлаштириш даражаси барибир 50 фоиздан ошмайди. Бошқа маҳсулотларда, айниқса, гўшт маҳсулотлари таркибидаги кальцийни ўзлаштириш даражаси бундан ҳам паст.\nЙоднинг одам организмидаги миқдори 100-150 мг ташкил қилади. Унинг ярмидан кўпи қолқонсимон безда йиғилган бўлади. У йодли гормонларни синтез қилиш учун ишлатилади. Бундай гормонлар организм органларининг барча системаларининг фаолиятини бошқаришда қатнашади. Йоднинг соғлиқни сақлашда ҳам аҳамияти жуда катта, чунки у микроорганизмларни ҳалок қилади.\nАсосий маҳсулотларда йоднинг миқдори жуда ҳам кам. Фақат балиқ гўштларида кўпроқ бўлади. Озиқ-овқат маҳсулотларида йоднинг жуда ҳам камлигини ҳисобга олган ҳолда Ўзбекистонда йодланган туз ишлаб чиқариш йўлга қўйилган.\nАбдумалик Худойбердиев, Нажмиддин Мўминов, доцентлар.


Биз танкларингизнинг атиги 1 фоизини сўрагандик — Зеленский НАТОга мурожаат қилди\nУкраина президенти Владимир Зеленский 24 март куни НАТО саммитида видеоалоқа орқали чиқиш қилиб, альянсдан Украинага альянс ихтиёридаги барча танклардан атиги бир фоизини тақдим этишни сўрагани, аммо аниқ жавоб олмаганини айтиб ўтди.\n«Бу уруш давридаги энг қўрқинчлиси — ёрдам ҳақидаги сўровга аниқ жавоб олмаслик», — деган у.\nЗеленский Украина НАТОдан жанговар самолётлар ва ҳаво ҳужумидан мудофаа тизимлари сўрагани, аммо бирорта ҳам олмагани ҳақида қўшимча қилган.\nУкраина президенти альянсни «айбламаслиги», аммо унинг аъзолари «ҳали ҳам украинларнинг россияликлар зарбалари қурбони бўлишдан сақлаб қолиши мумкинлиги»ни таъкидлаган.\nУ Россия Украинада тўхтамаслиги ва НАТОнинг шарқий қанотига, хусусан Польша ва Болтиқбўйи давлатларига ҳужум қилиши ҳақида гапирган.\nЗеленскийнинг НАТО етакчиларига мурожаатидан асосий иқтибослар:\nҲа, бу тўғри, биз альянсда эмасмиз. Дунёнинг энг қудратли мудофаа бирлашмасида эмасмиз. Биргаликдаги мудофаа соябони, 5-модда соябони [НАТОнинг коллектив ҳимоя устави альянс аъзоларидан бирига ҳужум қилинган тақдирда биргаликда жавоб қайтаришни назарда тутади] остидаги 30 давлатдан бири эмасмиз. Шундай ҳиссиётки, биз кулранг ҳудуддамиз. Ғарб ва Россия ўртасида. Аммо сизники билан умумий бўлган қадриятларимизни муҳофаза қиляпмиз.\n24 февраль куниёқ сизга мутлақо тушунарли, мантиқий илтимос билан мурожаат қилгандим. Осмонимизни ёпишга ёрдам беринг. Қандай форматда бўлса ҳам. Бизнинг одамларни рус бомбалари ва ракеталаридан асранг, деб. Биз аниқ жавоб эшитмадик. Украинада кучли ракетага қарши қуроллар йўқ. Бизнинг ҳаво кучларимиз Россияникидан анча кичик. Шунинг учун уларнинг осмондаги устунлиги - бу оммавий қирғин қуроллари қўллашга тенгдир.\nИшончим комилки, сиз Россия Украинада тўхташ ҳақида ўйламаётганини тушунасиз. Ўйламаяпти ва ўйламайди ҳам. У давом этишни истайди. НАТОнинг шарқдаги давлатларига қарши. Болтиқбўйи давлатлари, Польша - булар аниқ.\nСиз бизга ўз самолётларингиздан бир фоизини тақдим этишингиз мумкин. Танкларингиздан бир фоизини. Ҳаво ҳужумидан мудофаа тизимларидан бир фоизини. Бир фоиз! Биз уларни шунчаки сотиб ололмаймиз - бу фақатгина НАТОнинг [сиёсий] қарорига боғлиқ.\nБундан кейин, илтимос, ҳеч қачон, ҳеч қачон бизга бизнинг армия НАТО стандартларига жавоб бермаслиги ҳақида гапирманг. Биз ўз стандартларимиз нималарга қодир эканини кўрсатиб қўйдик. Ва биз Европа ва дунёдаги умумий хавфсизлик учун яна кўп иш қила олишимиз мумкин.\nҚайд этиш керакки, Владимир Зеленский Украина НАТОга киришни истаётгани ҳақида ҳеч нарса демаган. Аввалроқ у бу деярли имконсиз экани, бундан ташқари, Украина блоклардан холи бўлиши - Россия талабларидан бири эканини қайд этганди. Шу билан бирга Украинада уруш бошланганидан буён мамлакатнинг альянсга қўшилиши ғояси рекорд даражада машҳурликка эришган.


Самарқанд вилояти Самарқанд шаҳар Бош имом-хатиблиги\nНамоз вақтлари :\nБомдод – 06:55 Пешин – 13:00 Аср – 15:30 Шом – 17:15 Хуфтон – 18:35\nСамарқанд вилояти Самарқанд шаҳар Бош имом-хатиблиги w w w . s a v a d - u l - a z a m . u z\nБош саҳифа / Ислом / Ҳадислар /\nСубҳаналлоҳ - калимаси ҳақида нималарни биласиз?\nСубҳаналлоҳ – Аллоҳ таолога энг севимли калима. Абу Зарр розияллоҳу анҳу ривоят қиладилар: Расулуллоҳ соллаллоҳу алайҳи васаллам менга: “Аллоҳ таолога энг маҳбуб бўлган каломни айтайми? Аллоҳ таоло учун каломларнинг энг яхшиси “Субҳаналлоҳи ва биҳамдиҳи”, деб айтишингдир”, дедилар.\nСубҳаналлоҳ – айтишга осон, тарозида оғир келувчи калима. Абу Ҳурайра розияллоҳу анҳу ривоят қиладилар. Расулуллоҳ соллаллоҳу алайҳи васаллам: Икки калима борки, улар тилга енгил, тарозида оғир ва Раҳмонга маҳбубдир. Улар: “Субҳаналлоҳи ва биҳамдиҳи, субҳаналлоҳил азийм”, дедилар (Аллоҳни поклаб ёд этаман ва У Зотга ҳамд айтаман) (Имом Бухорий, Имом Муслим ривояти)\nСубҳаналлоҳ – Жаннатда боғ бўлувчи калима. Жобир розияллоҳу анҳудан ривоят қилинади. Расулуллоҳ соллаллоҳу алайҳи васаллам: Кимки: “Субҳаналлоҳи ва биҳамдиҳи”, деса, у учун жаннатда бир хурмо экилади, дедилар (Имом Термизий ривояти).\nСубҳаналлоҳ – энг афзал калима. Саҳобалар Расулуллоҳ соллаллоҳу алайҳи васалламдан: “Қайси калом афзал?” деб сўрашди. У зот соллаллоҳу алайҳи васаллам: “Аллоҳ фаришталари ёки бандалари айтишини ихтиёр қилган “Субҳаналлоҳи ва биҳамдиҳи”калимасидир, дедилар (Имом Муслим ривояти).\nСубҳаналлоҳ – гуноҳларга каффорат бўлувчи калима. Расулуллоҳ соллаллоҳу алайҳи васаллам: “Ким ҳар намоздан кейин ўттиз уч марта тасбеҳ (Субҳаналлоҳ), ўттиз уч марта ҳамд (Алҳамдулиллаҳ), ўттиз уч марта такбир (Аллоҳу акбар) айтса, жами тўқсон тўққиз бўлади, юзта бўлишига: “Ла илааҳа иллаллоҳу ваҳдаҳу ла шарийка лаҳу лаҳул мулку ва лаҳул ҳамду ва ҳува ала кулли шайъин қодийр”ни айтса, унинг гуноҳлари денгиз кўпиклари каби бўлса ҳам, мағфират қилинади”, деганлар (Имом Муслим ривояти).\nСубҳаналлоҳ – хатоларни кетказувчи калима. Расулуллоҳ соллаллоҳу алайҳи васаллам: “Ким: “Субҳаналлоҳи ва биҳамдиҳи”, деб бир кунда юз марта айтса, хатолари денгиз кўпигича бўлса ҳам, кечиб юборилади”, дедилар (Имом Бухорий, Имом Муслим ривояти).\nРасулуллоҳ соллаллоҳу алайҳи васаллам: “Субҳаналлоҳи ва биҳамдиҳи адада холқиҳи ва ризо нафсиҳи ва зината аршиҳи ва мидада калиматиҳи”, деб айтардилар (Имом Муслим ривояти).\nКиритилган вақти: 10/04/2021 10:35; Кўрилганлиги: 112\nМатериал манзили: https://savad-ul-azam.uz/islam/hadiths/subhanalloh-kalimasi-haqida-nimalarni-bilasiz\nЧоп этилган вақт: 06/12/2021 23:21\nCopyright © 2021. Самарқанд вилояти Самарқанд шаҳар Бош имом-хатиблиги.


Наманганлик ҳайдовчилар автомобиллардан улкан арча ясашни режалаштиришди - Zamin.uz\n21:19 / 13.12.2018\nБу республика тарихида илк бор ташкил этиладиган акция ҳисобланади. Наманганлик ҳайдовчилар жами 400 та автомобилдан иборат улкан янги йил арчасини бунёд этишга бел боғлашди. Арча шаҳардаги Ирвадан кўли ёнида жойлашган отчопарда бунёд этилади.\n— Ғоямизни Наманган вилоят ҳокими Хайрулло Бозоров ҳам қўллаб-қувватлади, — деди акция ташкилотчиси Максим Семаев. — Арчамиз янги 2019 йил шарафига бунёд этилади. Биз барча хоҳловчиларни автомобиллардан иборат янги йил арчасига лутфан таклиф этамиз!..\nАкцияни вилоят йўл ҳаракати хавфсизлиги бошқармаси ходимлари назорат қилади ва айнан улар акция иштирокчиларининг хавфсизлигини таъминлайди. Арча атрофларида тез ва соз овқатланишга мўлжалланган кўча кафелари, қайноқ чой, кофе албатта бўлади. Асосийси, янги йил арчаси томошасига келганларни Қорбобо ва Қорқиз ҳам қарши олишади, вақтни кўнгилдагидек ўтказишларида ўз ҳиссаларини қўшишади.\nУшбу тантанали тадбир 2018 йил 23 декабрида бўлиб ўтади. “Замин” янгиликларини “Одноклассники”да кузатиб боринг\nЯнгиликлар » Жамият » Наманганлик ҳайдовчилар автомобиллардан улкан арча ясашни режалаштиришди


20:01 / 19.08.2015 | Sardor Niyazov | 14298\nАссалому алайкум! Ҳозирги пайтда аёл киши интернет тармоқларида синфдош, ёки курсдош, умуман таниш эркак киши билан гаплашиш жозми? Агар жоиз бўлса қайдай доирада сўзлашиш керак? Олдиндан раҳмат.\n«Интернет» сўзи ажнабий тилдаги қисқартирилган жумла бўлиб, тилимизда «халқаро маълумотлар тўри» деган маънони англатади. Аммо бу ном ихтиёр қилинганидан кейин интернетнинг тинмай ривожланиши оқибатида у фақат маълумотлар тақдим ва қабул қилиш билан чекланиб қолмай, бундан ҳам катта ҳажмдаги ишларни олиб боришга хизмат қиладиган бўлиб кетди. Ҳаётнинг барча соҳаларида интернет ёрдамида осонлик, арзонлик ва тезлик фойдалари кўзланадиган бўлди. Тасаввур қилиш учун биргина мисол келтиришнинг ўзи кифоя қилади, деб ўйлайман. Ҳаво йўли билан сафарга чиқмоқчи бўлган инсон оддийгина чипта олиш учун чиптахонага бориши, навбатда туриб, чипта олиши, агар чипта у истаган кунга топилмаса, ортига қайтиб кетишига тўғри келади. Худди шу иш интернет орқали амалга оширилса, жуда кўп фойда кўрилади, яъни уйда ўтириб, чипта сотиб олинади. Вақти келганда, аэропортда учишдан олдин автоматдан электрон чиптасини олади. Бу иш аввалгисига солиштириб кўрилса, вазият аён бўлади. Чиптахонага бориб, овора бўлинмайди. Навбатга турилмайди. Устига-устак, арзонга тушади. Чунки чиптахона биноси, чиптачи, бинони иситиш, совутиш, ёритиш учун кетадиган, йўлкира ва шунга ўхшаш харажатлар тежаб қолинади. Бунга ўхшаш фойдалар жуда кўп бўлиб, биз келтирганимиз оддий бир мисол эди. Шунинг учун ҳозирда ҳамма халқлар интернетни ривожлантириш борасида қўлидан келган барча чораларни кўрмоқда. Бу ишга тўғаноқ бўлувчи омиллардан халос бўлиш йўлларини ахтармоқда. Интернетдан фойдаланувчилар кун сайин кўпайиб бормоқда. Ҳамма ушбу осонлик ва қулайликдан баҳраманд бўлишга ошиқмоқда. Аммо шу билан бирга, интернетга боғлиқ муаммолар ҳам кўпайиб ва жиддийлашиб бормоқда. Барча соҳалардаги каби, интернетнинг фойдалари муқобилида зарарлари ҳам кўпайиб бормоқда. Интернетда фойдали маълумотлар билан бир қаторда зарарли, бузуқ маълумотлар ҳам тарқалмоқда. Ақийдага путур етказувчи, фоҳишабозлик ва беҳаёликни тарғиб қилувчи, ахлоқсизликни тарқатувчи ва шунга ўхшаш инсон зотига ор келтирувчи ишларни тарғиб қиладиган сайтлар кўпайиб бормоқда. Баъзи одамлар интернет орқали бир-бирига туҳмат қилмоқда, ҳақоратлаб, сўкишмоқда, бир-бирини шарманда қилмоқда ва ҳоказо. Айнан интернет орқали нафақат ахлоқий бузуқликлар, балки сиёсий, ижтимоий, молиявий, илмий ва бошқа кўпгина соҳаларда ҳам жиноятлар содир этилмоқда. Қўпол қилиб айтганимизда, интернет мазкур қабоҳатларни амалга оширишни осонлаштирмоқда. Айтиб ўтилган ушбу гаплардан кўриниб турибдики, интернет ҳам икки тарафлама – ҳам яхшиликка, ҳам ёмонликка хизмат қилиши мумкин нарсага айланди. Бизнинг вазифамиз уни яхшиликка хизмат қилдириб, ёмонликка бошламаслиги чораларини кўриш, унинг зарарларидан четланишга ҳаракат қилишдир. Бунинг учун эса динимизнинг умумий таълимотлари асосида интернетдан фойдаланиш одобларини йўлга қўйишимиз керак бўлади. Албатта, интернет нисбатан яқинда пайдо бўлган восита бўлгани учун олдинлари мусулмон уламолар бу масалани хаёлларига келтиришлари ҳам мумкин эмасди. Ҳозирга келиб эса интернет ва унга боғлиқ масалалар замонамизнинг мусулмон уламолари олдига тегишли муаммоларни кўндаланг қилмоқда. Бу масалалар қанчалик тез ҳал қилинса, шунчалик яхши бўлиши ойдин бўлиб турибди. Қуйидаги саҳифаларда эътиборингизга тақдим этилаётган маълумотлар мазкур соҳадаги изланишларда камтарона бир уриниш бўлишидан умид қиламиз.\nҚуйида халқаро замонавий алоқа ва ахборот воситаси бўлмиш интернетдан фойдаланишнинг баъзи умумий одоблари ҳақида қисқача сўз юритамиз: Интернетдан фойдаланмоқчи бўлган одам ниятни яхши қилган бўлиши керак. Албатта, мусулмон инсон ҳар бир нарсада бўлгани каби, интернетдан фойдаланишда ҳам фақат яхшиликни, шариатда рухсат берилган нарсаларга мувофиқ иш қилишни ният қилиши лозимдир. Ана шундагина бу ишидан фойда топади, кўзлаган мақсадига эришади. Интернетдан олган фойдасига қўшимча равишда, динининг таълимотларига амал қилгани учун савоб ҳам олади. Агар диний таълимотга амал қилмай, ниятини яхшиласа-ю, интернетдан фақат яхшилик йўлида фойдаланса, ўша олган фойдаси қолади, аммо савоб олмайди. Чунки бу ишига диний таълимот асосида яхши ниятни аралаштирмади. Мусулмон киши бир яхшиликни ният билан қилса, бир савоб олади, ўша ниятига амал қилганида эса, савоби ўн марта кўпаяди.\nعَنِ ابْنِ عَبَّاسٍ رَضِيَ اللهُ عَنْهُمَا، عَنِ النَّبِيِّ صَلَي الله عَلَيْهِ وَسَلَّم فِيمَا يَرْوِي عَنْ رَبِّهِ تَبَارَكَ وَتَعَالَى قَالَ: إِنَّ اللهَ كَتَبَ الْحَسَنَاتِ وَالسَّيِّئَاتِ ثُمَّ بَيَّنَ ذَلِكَ، فَمَنْ هَمَّ بِحَسَنَةٍ فَلَمْ يَعْمَلْهَا كَتَبَهَا اللهُ عِنْدَهُ حَسَنَةً كَامِلَةً، وَإِنْ هَمَّ بِهَا فَعَمِلَهَا كَتَبَهَا اللهُ عَزَّ وَجَلَّ عِنْدَهُ عَشْرَ حَسَنَاتٍ إِلَى سَبْعِمِائَةِ ضِعْفٍ إِلَى أَضْعَافٍ كَثِيرَةٍ. رَوَاهُ الْخَمْسَةُ إِلَّا أَبَا دَاوُدَ.\nИбн Аббос розияллоҳу анҳумодан ривоят қилинади: «Набий соллаллоҳу алайҳи васаллам Ўз Робблари таборака ва таолодан ривоят қилиб айтадилар: «Албатта, Аллоҳ яхшиликлар ва ёмонликларни ёзиб қўйди. Сўнгра ўшани баён қилди. Ким бир яхшиликни қасд қилса-ю, уни амалга оширмаса, Аллоҳ буни Ўз ҳузурида комил бир яхшилик қилиб ёзиб қўяди. Агар уни қасд этиб, амал ҳам қилса, Аллоҳ азза ва жалла уни Ўз ҳузурида ўнтадан етти юз яхшиликкача, ундан ҳам бир неча марта кўп қилиб ёзади», дедилар». Бухорий, Муслим, Термизий ва Насаий ривоят қилганлар. Интернетга киришдан олдин вақтни зое қилмаслик учун умрнинг қадрини эсга олиш, унинг ҳар лаҳзаси ҳисобли эканини, қиёмат кунида ҳисоб-китоб бўлишини эсга олиш зарур. Айнан ушбу ҳис-туйғу бўлмагани учун кўпчилик интернетда соатлаб вақтини, азиз умрининг ғанимат кунларини зое қилишни ўзига эп кўрмоқда. Узоқ вақт давомида, саккиз-ўн соатлаб интернетда ўтирганлар ўзига хос хасталикларга чалинганлари ҳақидаги хабарлар беҳуда тарқалмаган бўлса керак. Мусулмон инсон эса доимо, жумладан, интернетдан фойдаланишда ҳам умрининг ҳар лаҳзаси борасида охиратда сўралишини зинҳор унутмайди.\nعَنِ ابْنِ مَسْعُودٍ رَضِي اللهُ عَنْهُ، عَنِ النَّبِىِّ صَلَي الله عَلَيْهِ وَسَلَّم قَالَ: لَا تَزُولُ قَدَمَا ابْنِ آدَمَ يَوْمَ الْقِيَامَةِ مِنْ عِنْدِ رَبِّهِ حَتَّى يُسْأَلَ عَنْ خَمْسٍ: عَنْ عُمْرِهِ فِيمَ أَفْنَاهُ، وَعَنْ شَبَابِهِ فِيمَ أَبْلَاهُ، وَمَالِهِ مِنْ أَيْنَ اكْتَسَبَهُ وَفِيمَ أَنْفَقَهُ، وَمَاذَا عَمِلَ فِيمَ عَلِمَ. رَوَاهُ التِّرْمِذِيُّ\nИбн Масъуд розияллоҳу анҳудан ривоят қилинади: «Набий соллаллоҳу алайҳи васаллам дедилар: «Қиёмат куни одам боласининг қадами то ундан беш нарса ҳақида: умрини нимага сарфлагани, ёшлигини нимага кетказгани, молини қаердан касб қилгани ва нимага сарфлагани, билганига қандай амал қилгани ҳақида сўралмагунича, Роббининг ҳузуридан узилмайди». Термизий ривоят қилган. Интернетга киришдан олдин иш режасини яхшилаб тузиб олиш керак. Ҳар бир ишдаги каби, интернетдан фойдаланишда ҳам яхшилаб тузилган режа асосида иш юритиш лозим. Мақсад ва кўзланган фойда аниқ бўлсин. Кириш ният қилиб турилган сайтнинг номи тайёр бўлсин. Шунга ўхшаш барча керакли нарсалар, маълумотларни олдиндан аниқлаб олиш зарур. Ўтириб олиб, «нима қилсам экан», деган хаёлларни суриш вақтнинг заволидир. Интернетда ишлашни «Бисмиллаҳир роҳманир роҳийм» билан бошлаш ва иш бошлашда ўқиладиган дуолардан билганича ўқиш керак. Мусулмон кишининг ҳар бир ишни бошлаганда албатта «Бисмиллаҳир роҳманир роҳийм» дейиши кераклиги кўплаб ҳадисларда таъкидланган.\nعَنْ أَبِي هُرَيْرَةَ رَضِي اللهُ عَنْهُ، عَنِ النَّبِيِّ صَلَي الله عَلَيْهِ وَسَلَّم قَالَ: كُلُّ أَمْرٍ ذِي بَالٍ لَا يُبْدَأُ فِيهِ بِبِسْمِ اللهِ الرَّحْمنِ الرَّحِيمِ أَقْطَعُ. رَوَاهُ عَبْدُ الْقَادِرِ الرَّهَاوِيُّ\nАбу Ҳурайра розияллоҳу анҳудан ривоят қилинади: «Набий соллаллоҳу алайҳи васаллам: «Эътиборли ҳар бир иш «Бисмиллаҳир роҳманир роҳийм» билан бошланмас экан, у кесикдир», дедилар». Абдулқодир Раҳовий ривоят қилган. Интернетда кўриладиган, ўқиладиган ва эшитиладиган нарсаларнинг барчаси шариат рухсат берган нарсалар бўлиши шарт. Зотан, мусулмон инсоннинг ҳамма ерда, барча замонларда ва барча вазиятларда қиладиган гап-сўзларию, иш ва фаолияти шариатга мувофиқ бўлиши талаб этилади. Аммо, минг афсуслар бўлсинки, сайтга кирадиган баъзи одамлар ҳаётда ўзларига раво кўрмайдиган нарсаларни сайтда бемалол эп кўришади. Улар ўзларича, «бу иш ҳаётдаги савияда эмас-ку», деган хаёлга боришлари мумкин. Аслида эса бу ношаръий ишларни сайтда ўзига раво кўрганларнинг ахлоқий савиясида нуқсон бор. Ҳаётда одамлар уни кўриб-билиб тургани учун, ўзгалар гапирмасин дея ўзини ёмонликдан тийган бўлади. Сайтда эса одамлар кўрмайди ҳам, билмайди ҳам. Бунинг устига, сайтда исмини ҳам ўзгартириб, тамоман бирор киши танимайдиган бўлиб олади. Демак, унинг шариат талабларига амал қилиши хўжакўрсинга, тўғрироқ айтганда, мунофиқликка асосланган бўлади. Шунинг учун ҳам сайтга кирган ҳар бир инсон ўзининг мусулмонлик бурчини унутмаслиги керак. Одамлар кўрмаса ҳам, Аллоҳ таоло кўриб турганини эсдан чиқармаслик лозим. Одамлар билмаса ҳам, Аллоҳ таоло билиб турганини мунтазам ҳис этиб туриш зарур. Аллоҳ таоло Ғофир сурасида марҳамат қилади: «У Зот кўзларнинг хиёнатини ҳам, кўкслар яширган нарсаларни ҳам билур» (19-оят). Аллоҳ таоло билмайдиган ҳеч нарса йўқ. У Зот ҳамма нарсани билади. Ҳатто «У Зот кўзларнинг хиёнатини ҳам...» билади. Яъни кимнингдир бировга билдирмасдан, ўғринча кўз қирини ташлаганини ҳам билади, ҳисобга олиб қўяди. У Зот «...кўкслар яширган нарсаларни ҳам билур». Ҳеч кимга билдирмасдан, дилда тугиб қўйилган нарсаларни ҳам Аллоҳ таоло жуда яхши билади. Шундай бўлганидан кейин, бошқа нарсаларни билишида асло шак-шубҳа йўқдир. Одамлар бундан огоҳ бўлсинлар. Демак, фаҳш ва беодобликни тарғиб қилувчи, бефойда машғулотларга, вақтни беҳуда ўтказадиган нарсаларга ихтисослашган сайтларга кирмаслик талаб этилади. Сайт эгаларининг маънавий-маърифий ҳуқуқларига тўла риоя қилиш чин мусулмонлик бурчидир. Бунга пул тўлаб кириш лозим бўлган сайтларга ҳақ тўламасдан, ўғринча кириш, кўчириб олишга рухсат берилмаган нарсаларни кўчириб олиш, кўчириб олинганда манба кўрсатилиши лозим бўлганида, кўрсатмаслик каби ишлар киради. Бу каби ишларнинг барчаси гуноҳдир. Чунки бу бировнинг маърифий-маънавий мулкини талон-тарож қилишдан иборатдир. Бошқача қилиб айтганда, маърифий-маънавий ўғрилик ва қароқчиликдир. Бундай ишлар ҳаром эканига уламолар бир овоздан фатволар чиқаришган. Ишхона ёки бошқа бирор шахснинг интернетидан рухсатсиз фойдаланиш мумкин эмас. Баъзи кишилар ишхонанинг интернетидан ўз шахсий манфаатлари учун фойдаланишни ўзларига эп кўришади. Бунда икки тарафлама мулоҳаза қилинадиган иш содир бўлади. Бир тарафдан – ишхонанинг интернетга тўлайдиган маблағи шахсий манфаат учун сарфланади. Иккинчи тарафдан – ишхонанинг ишини бажариш ўрнига иш вақтида ўз манфаатини кўзлаб, масъулиятдан қочиш юз беради. Бошқа одамнинг интернетидан фойдаланиш борасида ҳам шунга ўхшаш гапни айтиш мумкин. Шунинг учун улардан фақат ҳақ эгасининг рухсати билан ва зарурат юзасидангина фойдаланиш мумкин. Дам олиш танаффусида керакли маълумотни олиш, электрон почтани текшириб кўриш кабиларга рухсат берилади. Болаларнинг интернет ва компьютердан фойдаланишини оқилона ва эътибор билан йўлга қўйиш керак. Аввало, бола ота-онаси ва катталарнинг рухсатисиз интернет ва компьютердан фойдаланмасин. Болаларни бундай пайтларда қаровсиз қолдирмаслик, назардан қочирмаслик лозим. Улар фойдаланадиган жиҳозлар ҳамманинг кўз ўнгида турадиган бўлсин. Йўқса, кўзни шамғалат қилиб, исталмаган, бузуқ ёки бефойда нарсаларга ўзларини уришлари мумкин. Болаларнинг интернет ва компьютерда ўйнайдиган ўйинлари зеҳнни чархлайдиган, маърифий фойда берадиган, одоб-ахлоққа чорлайдиган бўлиши чорасини кўриш лозим. Болаларнинг вақти зое бўлмаслиги ҳақида мунтазам бош қотириш ҳам эсдан чиқмаслиги лозим. Юқорида ўтган мулоҳазаларда бир кишининг сайтга кириб, ундан фойдаланиши ҳақида сўз борди. Аммо интернетда бошқа хизматлар, турли тармоқлар ва фаолиятлар ҳам бор. Албатта, булар ҳақида ҳам батафсил сўз юритилиши жуда зарур.\nИнтернетда чат, форум, фейсбук, твиттер каби ўзаро алоқа олиб боришга хизмат қилувчи воситалар орқали кишилар бир-бирлари билан ёзишма, сўзлашма, суратли мулоқотлар олиб бориш имкониятларига эга бўлишган. Улар ушбу имкониятларни ишга солиб, кўпгина ҳожатларини рўёбга чиқариш, маълумот алмашиш, билмаганини сўраб ўрганиш, янги дўст ва шериклар орттириш каби кўпгина манфаатларга эга бўлишмоқда. Аммо шу билан бирга, бошқа соҳаларда бўлгани каби, бу соҳада ҳам ўзига яраша муаммолар, мушкулотлар ва кўнгилсиз воқеалар пайдо бўлмоқда. Масалан, бегоналарнинг бир-бирлари билан ушбу воситалар орқали олиб борган алоқалари натижаси ўлароқ, никоҳга ваъда бериш, бировга туҳмат қилиш, кимнидир зинода айблаш, сўкиш каби ишлар келиб чиқмоқда. Шунингдек, эр-хотинларнинг ушбу воситалар орқали олиб борган алоқалари натижаси ўлароқ талоқ, бир-бирини зинода айблаш, насабни инкор қилиш каби ўта аҳамиятли ҳукмлар ҳам собит бўлмоқда. Ушбу воситалар орқали бир неча тарафларнинг олиб борган мулоқотларидан сўнг бир-бирини оммавий равишда кофир, фосиқ, фожир дея ҳукм чиқариш, фаҳш ишларга чақириш, сеҳр ва фолбинликка чорлаш, пора ваъда қилиш, видео орқали авратларни намойиш қилиш, шахсий, диний, ижтимоий ҳолатларни масхара қилиш каби ўта жиддий ҳолатлар ҳам пайдо бўлмоқда. Интернетдаги ушбу тармоқлар орқали вақтни зое қилувчи кўнгилхушликларга оид нарсалар, овозли ва суратли ёзувлар тарқатилмоқда. Турли ўйинлар ва мусобақалар, тарғибот-ташвиқот тадбирлари жорий қилинмоқда. Шунингдек, интернетдаги ушбу тармоқлар орқали илмий ва молиявий муомалалар ҳам кенг миқёсда олиб борилмоқда. Афсуски, мазкур алоқаларнинг барчасида шариатга хилоф бўлган, қонунбузарлик ҳисобланган ишлар тўлиб-тошиб ётибди. Турли ахлоқий, моддий, маънавий жиноятлар содир этилмоқда. Буларнинг ҳаммасини тартибга солиш, кишиларни тўғри йўлга солиб, нотўғрисидан қайтариш лозим бўлмоқда. Бу борада ҳукуматлар, халқаро ташкилотлар ва бошқалар етарли ишлар олиб боришмоқда. Шу билан бирга, мусулмонларга бу борадаги шаръий одобларни ҳам баён қилиб бориш заруратга айланди. Қуйида интернетдаги алоқа одобларига доир айрим фикр-мулоҳазаларни эътиборингизга ҳавола этмоқчимиз. Бу борада олдин айтиб ўтилган ҳар бир амал-ишдаги каби яхши ният қилиш, Аллоҳ таолонинг исми ила иш бошлаш, умрни беҳуда зое қилмаслик каби нарсаларни такрорлаб ўтирмаймиз. Интернет орқали ўзгалар билан алоқа қилишда ўзига танлаган исмнинг гўзаллигига эътибор бериш лозим. Интернетдаги ўзаро алоқаларда ҳар бир киши ўзига маълум тахаллус қўйиб олиши одат тусига кирган. Аслида ўзининг асл исми бўлгани яхши. Лекин турли сабабларга кўра, тахаллус танлаб олса ҳам бўлади. Фақат тахаллус танлашда ўзининг беодобона гап ва ишларига парда қилиш нияти бўлмаслиги шарт. Тахаллус танлаганда чиройли ва завқ бағишлайдиган исмларни танлаш керак. Расулуллоҳ соллаллоҳу алайҳи васаллам мусулмонларнинг исмлари умидбахш, эзгуликни ифода қиладиган бўлишига катта эътибор берганлар. Интернет орқали ўзгалар билан алоқа қилишда шариат рухсат берган нарсаларга амал қилиб, ман қилган нарсалардан четда бўлиш асосий қоида бўлиши зарур. Бу қоида мусулмон инсоннинг барча қиладиган ишларига ҳам татбиқ қилинади. Жумладан, интернет орқали ўзгалар билан алоқа қилишида ҳам шундай бўлиши талаб этилади. Баъзи кишилар муомала ҳолати бир оз ўзгаргани туфайли интернетдаги муомалаларга енгил-елпи қарашади, бу эса мутлақо нотўғридир. Интернет орқали ўзгалар билан алоқа қилишдан яхшилик ва тақвода ҳамкорлик қилиш ҳамда ёмонлик ва душманликда ҳамкорлик қилмаслик шиор қилиб олиниши зарур. Зотан, мусулмон инсон ҳаётининг барча соҳаларида ушбу шиорга доимо амал қилиб яшашга интилади. Аллоҳ таоло Моида сурасида марҳамат қилади: «Яхшилик ва тақво йўлида ҳамкорлик қилинг. Гуноҳ ва душманлик йўлида ҳамкорлик қилманг» (2-оят). Ушбу мўъжазгина жумла дунёдаги барча ҳамкорликлар учун асосий қоида ҳисобланади. Исломда ҳамкорликнинг бош шарти яхшилик ва тақводир. Агар шу шарт вужудга келса, ҳамма билан ҳамкорлик қилинаверади. Аммо қаерда гуноҳ ва ёмонлик бўлса, ким бўлишидан қатъи назар, ҳамкорлик қилинмайди. «Ислом.уз» портали танловининг ғолибларини тақдирлаш маросимида мазкур портал форуми иштирокчилари сўз сўрашди. Уларнинг вакили сўзга чиқиб, форумда ўзлари намоз ҳақида ички мусобақа ўтказганлари ва ғолиблар аниқлангани ҳақида хабар берди. Биринчи ва иккинчи ўринларни қизлар эгаллашибди. Бу нарса интернетнинг ижтимоий тармоқларида «яхшилик ва тақво йўлида ҳамкорлик»нинг энг гўзал намунасидир. Интернет орқали ўзгалар билан алоқа қилишдан фойдали мақсадни кўзлаш ва бефойда ишлардан четда бўлиш лозим. Мусулмон инсон ўзига берилган умр неъмати азиз эканини, ундан унумли фойдаланиш ўзининг муқаддас бурчи эканини, охиратда унинг ҳар бир лаҳзасидан сўралиш борлигини бир зум ҳам унутмаслиги даркор. Шу эътибордан интернетга кириб олиб, беҳуда нарсаларга соатлаб вақт сарфлаш қаттиқ қораланади.\nАли ибн Ҳусайн розияллоҳу анҳумодан ривоят қилинади: «Набий соллаллоҳу алайҳи васаллам: «Албатта, кишининг ўзи учун бефойда нарсаларни тарк қилиши Исломининг ҳуснидандир», дедилар». Термизий, Аҳмад ва Ҳоким ривоят қилганлар. Ҳаётимизга диққат билан назар соладиган бўлсак, кишиларнинг кўп вақти, зеҳн-заковати, ақл-идроки ва имкониятлари беҳуда нарсаларга сарф қилинаётганини кўрамиз. Беҳуда нарсалардан четда бўлган киши фақат фойдали иш билан машғул бўлаётганини яхши англаб етишимиз лозим. Бинобарин, бефойда ишлардан ўзимизни ҳамиша четда тутишимиз керак бўлади. Мусулмон инсондан вақти, кучи, ақли ва зеҳн-заковатини фақат фойдали нарсаларга сарфлаши талаб этилади.\nعَنْ أَبِي هُرَيْرَةَ رَضِي اللهُ عَنْهُ قَالَ: قَالَ رَسُولُ اللهِ صَلَي الله عَلَيْهِ وَسَلَّم: اِحْرِصْ عَلَى مَا يَنْفَعُكَ وَاسْتَعِنْ بِاللهِ. رَوَاهُ مُسْلِمٌ\nАбу Ҳурайра розияллоҳу анҳудан ривоят қилинади: «Расулуллоҳ соллаллоҳу алайҳи васаллам дедилар: «Сенга манфаат берадиган нарсага иштиёқманд бўл ва Аллоҳдан ёрдам сўра!» Муслим ривоят қилган. Интернетдаги ўзаро алоқалардан жуда кўп манфаат ва фойдалар олиш мумкин. Чунки кўпчиликнинг ичида турли нарсаларни биладиган, тажрибасидан ўтказган кишилар бўлиши мумкин. Масалан, яқинда овоз ёзиш студиясини ташкил қилаётган йигитларда бир муаммо пайдо бўлди. Ҳамма шартлар жойига келтирилишига қарамай, овоз тиниқ ёзилмас эди. Бир неча мутахассис таклиф қилинди. Энг катта мутахассислар ҳам келиб, муаммони ҳал эта олишмади. Шундан рус тилидаги интернет тармоқларга кириб, муаммонинг ечимини излашга қарор қилинди. Бу ишни тажрибада кўрган бир киши маълум қўшимча жиҳозни қўйишни таклиф этди ва жиҳоз ҳақида маълумот берди. Ўша киши айтган нарса олиб келиб қўйилган эди, овоз ёзиш студияси кутилганидан ҳам яхши тарзда ишлай бошлади. Интернет орқали ўзгалар билан алоқа қилишда мусулмон инсоннинг ўзига тақвони, яхшиликни ва гўзал хулқни лозим тутиши талаб этилади.\nعَنْ أَبِي ذَرٍّ رَضِي اللهُ عَنْهُ قَالَ: قَالَ لِي رَسُولُ اللهِ صَلَي الله عَلَيْهِ وَسَلَّم: اتَّقِ اللهِ حَيْثُمَا كُنْتَ، وَأَتْبِعِ السَّيِّئَةَ الْحَسَنَةَ تَمْحُهَا، وَخَالِقِ النَّاسَ بِخُلُقٍ حَسَنٍ. رَوَاهُ التِّرْمِذِيُّ.\nАбу Зарр розияллоҳу анҳудан ривоят қилинади: «Расулуллоҳ соллаллоҳу алайҳи васаллам менга: «Қаерда бўлсанг ҳам, Аллоҳга тақво қил. Ёмонликка яхшиликни эргаштир. Бу уни ўчиради. Одамларга ҳусни хулқ ила муомала қил», дедилар». Термизий ривоят қилган. Пайғамбар соллаллоҳу алайҳи васаллам ўзларининг бу ҳадиси шарифларида учта улкан ишни лозим тутишни насиҳат қилмоқдалар: 1. «Қаерда бўлсанг ҳам, Аллоҳга тақво қил». Банда қай маконда бўлса ҳам, қандай ҳолда бўлса ҳам доимо Аллоҳга тақво қилишни тарк этмаслиги лозим. 2. «Ёмонликка яхшиликни эргаштир. Бу уни ўчиради». Банда билмасдан бирор ёмонликни қилиб қўйса, дарҳол ўша ёмонлик кетидан яхшилик қилиб, мазкур ёмонликни ўчириб юбориши зарур. 3. «Одамларга ҳусни хулқ ила муомала қил». Мўмин-мусулмон банда барча одамлар билан ҳусни хулқ ила муомалада бўлиши керак. Интернет орқали ўзгалар билан алоқа қилишда номаҳрамлар масаласида жуда эҳтиёт бўлиш керак. Бу нарсада эҳтиёт бўлинмагани учун, жуда кўп муаммолар келиб чиқмоқда. Айрим йигит-қизларнинг интернет орқали мулоқотда ношаръий алоқаларга ўтиб кетаётганлари кузатилмоқда. Шунингдек, интернет алоқасидаги тушунмовчиликлар ёки одобдан чекинишлар оқибатида оилали кишилар орасида ажралишгача етиб борилмоқда. Ушбу сатрлар соҳибига аёллардан келган мактубларда эри номаҳрам аёллар билан интернет орқали топишиб, бузилиб кетгани ҳақида шикоят қилинса, эркаклардан келган ёзувларда хотинининг худди шунга ўхшаш ишни қилганда, қўлга тушгани баён этилган. Мусулмон кишиларга бу иш мутлақо тўғри келмайди. Номаҳрамлар бир-бирлари билан шариат бўйича оддий ҳолатларда ўзларини қандай тутишса, интернетда ҳам шундай йўл тутишлари керак. Шариат қоидаларига амал қилган ҳолда илмий маълумотлар алмашишса, билмаган нарсаларини сўраб жавоб олишса, шунга ўхшаш бошқа беғараз мақсадларини амалга оширишса, ҳечқиси йўқ, бундан фақат фойда бўлади. Аммо ўзаро «электрон муҳаббат» алоқаларини ўрнатишлари ҳаромдир. Мабодо бундай алоқа ўрнатиш нияти туғилиб қолса, аввал оила аъзолари билан маслаҳатлашиб, сўраб-суриштириб, шариат қоидалари асосида жиддий иш кўриш лозим бўлади. Бўлмаса, икки ёш интернет орқали бир-бирини алдаши, устароғи соддароғини йўлдан уриши ва оқибатда умр савдоси бўлмиш никоҳда умр бўйи армонга айланадиган ишлар содир бўлиши турган гап. Интернет орқали ўзгалар билан алоқа қилишда иш айнан интернет орқали никоҳланишгача етиб бормаслиги керак. Баъзи одамлар турли сабабларга кўра, телефон ёки интернет орқали шаръий ақди никоҳ қилишни (биздаги никоҳ ўқитишни) ўзларига раво кўришмоқда. Баъзилар эса бу ишнинг шариатда жоиз ёки жоиз эмаслигини сўрашади. Яна бирлари бу ишни амалга оширганлари ҳақида хабар беришади. Ушбу масалада уламолар орасида ҳам бир оз ихтилоф бор. Аммо кўпчилик янги алоқа воситалари, жумладан, интернет орқали никоҳланишга рухсат бермайди. Улар бунда никоҳнинг шартлари, жумладан, гувоҳлар мавжуд бўлмаслигини далил қилишади. Яна ҳам чуқурроқ кетганлар эса: «Ҳамма шартлар мавжуд бўлса ҳам, мазкур воситалар ила никоҳ ўқитиш дуруст эмас, чунки бу иш никоҳнинг муқаддаслигига путур етказади», дейишади. Улар Аллоҳ таоло ийжоб ва қабулни, гувоҳлар ҳозир бўлишини ва бошқа шартларни бежизга жорий қилмаганини айтишади. Интернет орқали ўзгалар билан алоқа қилишда ёлғон ишлатмаслик, сохтакорлик ила уйдирма хабарлар, суратлар ва видеолавҳалар тарқатмаслик талаб этилади. Интернетдаги имкониятлар кўпайиб кетганини баъзилар суиистеъмол қилишга ўтишган, ёлғон хабарлар, суратлар ва видеолавҳалар тарқатишга одатланишган. Бунда ўз мақсадига эришиш ҳам, одамларни майна қилиш ҳам, яхшиликка чақириш нияти ҳам бўлиши мумкин. Аммо нима бўлганда ҳам, буни қилмаслик керак. Исломда бу каби ишлар қаттиқ қораланади. Мисол учун, Қуръони каримни беҳурмат қилгани учун қиёфаси ўта жирканч ҳолатга ўзгариб қолди, дея бир қизнинг сурати эълон қилинди. Бундай бўлиши мумкин эмас. Эҳтимол, бу нарса содда одамларга таъсир қилиши мумкин. Лекин Қуръони карим бу каби «ёрдам»ларга муҳтож эмас. Шунинг учун ҳам сохтакорлик ила тўқилган мазкур хабар уламолар томонидан қораланди. Қуръони каримни эҳтиром қилиш кераклигини ўз йўли билан тушунтириш лозим. Шунингдек, интернет орқали гўё Каъбаи Муаззама устида учиб юрган фаришталарнинг видеолавҳаси ҳам тарқатилди. Бу ҳам ёлғондан, сохтакорлик билан тўқилган нарса. Фаришталар доимо ҳамма ерда мавжудлигига барча мусулмон уммати иймон келтиради. Аммо уларни видеога олишга иймон келтиришмаган. Бу шарт ҳам эмас. Агар ушбу нарсанинг кераги ва фойдаси бўлганида, аввалдан айтилган бўларди. Фаришталарга ғайбдан иймон келтиришнинг ўзига хос ҳикмати бўлгани учун, Аллоҳ таоло бандаларидан айнан шуни талаб қилган. Учинчи мисол: АҚШнинг собиқ президенти Ж.Буш минбарда гапираётиб, Исломга ва мусулмонларга қарши гапини айта олмай, тутилиб қолгани ҳақидаги видеолавҳа намойиш этилди. Бу ҳам кераги йўқ нарса. Аввало, бу нарса ҳақиқат бўлганида, барча оммавий ахборот воситалари ҳамма ёққа тарқатган бўларди. Қолаверса, динимизда ҳар қанча душман бўлмасин, бирор кимсага нисбатан адолатсизлик қилиш, ёлғон тўқиш, одамларга сохта хабар тарқатишга рухсат йўқ. Интернет орқали ўзгалар билан алоқа қилишда худди кўз кўзга тушиб тургандек, ўзини одоб ва ахлоқ ила тутиш лозим. Бу хилдаги алоқа кўпчилик билан бўлаётганини зинҳор унутмаслик керак. Мазкур алоқа ёзишма орқали бўлса, ёзув қоидаларига тўлиқ амал қилиб, ўзининг юксак маданиятини кўрсатиш керак. Ёзувларининг бехато эканини текшириб кўриши лозим. Агар алоқа овозли ёки суратли бўлса, бунинг ҳам риоясини қилиш керак. Мусулмон кишидан чиройли ва маданиятли бўлиб кўриниш ва сўзлаш талаб этилади. Интернет орқали ўзгалар билан алоқа қилишда нотаниш кишиларни «сиз»лаб, уларга алоҳида ҳурмат кўрсатиш керак. Воқеъликда ҳам шундай бўлади. Нотаниш киши билан алоқага киришганда, ҳурматини жойига қўйиб, алоҳида аҳамият ва эътибор билан муомала қилинади. Интернет орқали ўзгалар билан алоқа қилишда баҳс-мунозара ҳар қанча қизиса ҳам, бировга озор беришга бормаслик керак. Баъзи одамлар ҳаддидан ошса ҳам, мусулмон одам ўзини босиши ва ўзидан кетганларга эътибор бермаслиги ва уларга насиҳат қилиши лозим. Мингта бақир-чақирдан кўра битта ҳикматли сўз устун туришини бирор дақиқа ҳам унутмаслик зарур. Интернет орқали ўзгалар билан алоқа қилишда беҳуда тортишувларга йўл қўймаслик, беодобликларга қарши курашиш яхши ишдир. Баъзи одамлар беҳуда тортишишга ўч бўлади. Тортишиш учунгина баҳс-мунозаралар қўзғайди. Бошқаларнинг жиғига тегишни яхши кўради. Биз, мусулмонлар ана шундай кишилар тоифасидан бўлмаслигимиз ва уларга қарши курашишимиз лозим. «Ислом.уз» форумида ҳам дастлаб шу қабилдаги ишлар содир бўлиб турди. Кейин ўзимга берилган саволларга жавоб бериш давомида форум нималигини, ундан кўзланган мақсадларни тушунтирдим. Форумдаги мулоқотларда ҳам одобга риоя қилиш кераклиги, агар бу нарсалар бўлмаса, форумни ёпиб қўйиш афзаллигини айтдим. Аста-секин ҳолат яхшиланиб борди. Форум иштирокчилари бир-бирларига насиҳат қилишди. Бундай ҳолатни истамаганларнинг форумдан чиқишини талаб этишди ва бунга эришишди ҳам. Ҳозир, менимча, мазкур форумда жуда яхши руҳият, одобли муносабатлар ҳукм сурмоқда. Интернет орқали ўзгалар билан алоқа қилишда савдо ишлари олиб борилса, олдин бунинг тафсилотини яхши ўрганиб олиш шартдир. Интернет орқали савдо қилишда оддий ҳолатдаги савдонинг шаръий қоидалари билан бирга, қўшимча қоидалар ҳам бор. Интернетда тилла ва кумушнинг, пулларнинг савдосини қилиб бўлмайди. Чунки бу хил савдоларда қўлма-қўл айирбошлаш шартдир. Интернет орқали эса бу ишларни амалга оширишнинг имкони йўқ. Шу билан бирга, интернет қаллоблари одамларни алдаш учун ўзига хос «интернет-савдолари»ни ўйлаб топишган. Биргина мисол тариқасида quest.net номли интернет бозорини олишимиз мумкин. Сиртдан қараганда, бу нарса одамларга қулайлик туғдириш, савдо молини арзонлаштириш учун тузилганга ўхшайди. Тармоқли савдо номини олган бу иш аслида қаллобликдан бошқа нарса эмас. Аммо содда одамларни алдашга жуда ҳам қулай. Қабулимга баъзи кишилар келиб, мазкур савдо ҳақида саволлар бера бошлашди. Кишиларнинг тақдим қилаётган маълумотлари узуқ-юлуқ эди. Аммо уларнинг барча ахборотларини қўшиб, умумлаштирилганда, тўлароқ тасаввур ҳосил бўлди. Шунинг эътиборидан, бу савдо жоиз эмас, деган жавоб берилди. Бу гап одамлар орасида тарқалиб, сўровчилар яна кўпайди. Охири шу ишни юритаётганлар келиб, ўзлари тушунтириб бермоқчиликларини айтишди. Уларга ўхшаганларнинг кимлигини билганим учун, ёзма равишда мурожаат қилишларини сўрадим. Анча вақт ўтганидан кейин ёзма тушунтириш ва мурожаат олиб келишди. Сўнгра уларга жавоб бердим. Улар эса бошқа шайхдан олган нарсасини кўрсатиб, одамларни алдашда давом этаверишди. Кишиларда иккиланиш пайдо бўлиб қолди. Баъзиларнинг ҳалиги «шайх»ни мен билан адаштирганлари маълум ҳам бўлди. Шунда биз интернетда бор ҳақиқатни эълон қилдик. Охири мазкур quest.net ташкилотчилари қаллобликда айбланиб, маҳкамага тортилди. Шунинг учун бунга ўхшаш ишлардан жуда эҳтиёт бўлиш керак. Олдин ҳар бир нарсанинг, ишнинг ҳалол ёки ҳаромлигини, диндаги ҳукмини яхшилаб ўрганиб олиб, кейин унга қўл уриш керак. Қуйида интернет тармоғида ақдномалар тузишга оид Ислом Ҳамкорлиги ташкилотининг Ислом Фиқҳи академияси томонидан қабул қилинган қарорнинг таржимасини эътиборингизга тақдим қиламиз:\n«Ислом ҳамкорлиги ташкилотининг Ислом Фиқҳи академияси\nИслом Фиқҳи академиясининг кенгаши Саудия Арабистони подшоҳлигининг Жидда шаҳрида 1410 ҳижрий йилнинг 17-23 шаъбон – 1990 милодий йилнинг 14-20 мартида бўлиб ўтган анжуманида академияга янги алоқа воситалари орқали тузилган ақдномалар хусусида тақдим этилган илмий баҳсларни кўриб чиқди. Бунда алоқа воситаларида эришилган тараққиёт, улар орқали иш юритилганда молиявий муомалалар ва тасарруфотларни тезликда олиб бориш ва ақдномалар тузиш эътиборга олинди. Шунингдек, фақиҳлар гап-сўз, ёзишма, ишора ва хабарчи орқали ақднома тузиш ҳақида айтган гаплар, ҳозир бўлганлар орасида ақднома тузишда – васият, вакиллик ва васийликдан бошқаларда – мажлис бир бўлиши шартлиги, ийжоб ва қабул ўхшаш бўлиши, икки ақд тузувчидан бирининг ақдномадан юз ўгирмаган бўлиши, ийжоб ва қабулнинг урфга биноан кетма-кет бўлишини ёдда тутган ҳолда қуйидагиларга қарор қилди: Биринчидан: бир жойда бўлмаган, бири иккинчисини кўзи билан кўрмайдиган ва сўзини эшитмайдиган икки ғойибнинг орасида ёзишма, хабар юбориш ёки элчи орқали ақднома тузиладиган бўлса (телеграмма, телекс, факс, компьютер экрани ҳам шунга киради), ушбу ҳолатда ийжоб етиб борган одам уни қабул қилса, ақднома тузилган бўлади. Иккинчидан: бир-биридан узоқда турган икки тараф орасида бир вақтнинг ўзида телефон ёки телеграф орқали ақднома тузилса, икки ҳозир бўлган киши орасида тузилган каби бўлади. Ушбу ҳолатга дебочада ишора қилинган, фақиҳлар қилган асл қарорларнинг ҳукми ўтади. Учинчидан: эътироз билдирувчи ушбу воситалар ила чегараланган муддатга ийжоб содир қилса, у ўша муддат асносида ийжобида қолиши лозимдир. Унинг бундан қайтишга ҳаққи йўқ. Тўртинчидан: юқорида ўтган қоидалардан никоҳ (унда гувоҳлар шарт қилингани учун), саррофлик (қўлма-қўл бўлиши шартлиги учун), салам савдоси (сармояни олдиндан бериш шартлиги учун) мустаснодир. Бешинчидан: сохтакорлик, алдамчилик ва хатога йўл қўйиш кабиларни исбот қилишда умумий қоидаларга амал қилинади (Аллоҳ билувчидир)».\nИнтернетда йўлга қўйилган хизматлардан бири электрон почтадир. Бу хизмат орқали кишилар асосан бир-бирларига мактублар ва турли маълумотлар юборишади. Илгаридан бу маънода хизмат қилиб келаётган оддий почта билан электрон почта орасида жуда катта фирқ борлиги ҳаммага маълум. Оддий почта орқали бирор мактуб ёки китобни юборсангиз, ҳаво йўли орқали энг тез тарзда етказишга катта миқдорда пул тўласангиз ҳам кўзлаган одамингизга бир неча кунда етиб боради. Электрон почтада эса уйингиздан чиқмай исталган ҳажмдаги мактуб ёки китобни дунёнинг энг олис бурчагига ҳам бир зумда етказиш мумкин. Албатта, электрон почта жуда катта қулайлик, бу ҳақда фикр юритган киши учун Аллоҳ таолонинг улкан неъматидир. Аммо, минг афсуслар бўлсинки, ушбу неъматнинг қадрини билмаган баъзи ношукрлар мазкур электрон почтадан фойдаланишда суиистеъмолга йўл қўйишяпти. Унда ношаръий, одоб-ахлоққа зид фаолиятлар олиб боришмоқда. Баъзилар кишиларни алдаб, катта миқдордаги маблағни айтиб, «Сизга катта ютуқ чиқди, уни шахсан ўзингиз келиб, қабул қилиб олишингиз керак. Сиз фақат чипта сотиб олишингиз учун пулни бизга юборсангиз бўлди, сизга чиптани ўзимиз жўнатамиз», деган мазмунда мактуб ёзишади. Оқибатда алдов йўли билан чиптага кетадиган пулга эга бўлиб олишади. Яна бир тоифа алдоқчилар қаердандир аёл-қизларнинг манзилларини олиб, уларга шилқимлик билан ҳар хил мактублар ёзишади. Бундай нобакорлик туфайли тинч оилалар бузилмоқда, иффатли аёллар туҳматга қолишмоқда. Учинчилари эса бировни ҳақорат қилиб, турли бўҳтонлар уюштиришни йўлга қўйишади. Ҳақиқий исмларини яшириб, сувдан қуруқ чиқишга уринишади ва ҳоказо. Албатта, бундай ишларга чек қўйиш, кишиларни, айниқса ёшларни тўғри йўналишга йўллаш зарур. Бу соҳадаги ишлар эса кишиларни электрон алоқа тизимидан фойдаланишда ва ўзаро муомалада одобли бўлишга чақириш билан бўлади. Қуйида бу борадаги айрим мулоҳазаларимизни сиз, муҳтарам ўқувчилар ила баҳам кўрмоқчимиз: Электрон почта ва у орқали муомала қилишни худди жонли мулоқот каби ҳис этиш керак. Электрон почта орқали қилинадиган муомаланинг осонлиги, унда ўзининг кимлигини яшириш қулайлиги кишини алдаб қўймаслиги керак. Мусулмон киши кўз кўзга тушиб турмаган пайтда ўзига турли беодобликларни раво кўрмаслиги лозим. Унинг бундай номаъқул ишини одамлар қўрмагани билан уларнинг Робби кўриб-билиб, ҳисобини қилиб турганини унутмаслиги керак. Электрон почта орқали шариат ман қилган ишлардан бирортасига қўл урмаслик шарт. Бунга бировларни алдаш ва ўзгалар ҳаққига хиёнат қилиш, ёлғон хабарлар тарқатиш, уятли, фаҳш гапларни ёзиш, номаҳрамларга рухсат берилмаган нарсаларни жўнатиш, турли суратлар ва лавҳаларни тарқатиш каби нарсалар киради. Электрон почта орқали нотаниш одамларга турли хабарларни тарқатиш ҳам одобдан эмас. Ҳозирда электрон почтани очсангиз, турли нотаниш шахсларнинг кераксиз мактублари бирин-кетин чиқиб келишини кўрасиз. Булар почта эгасининг дилини хира, ўзини овора қилади. Уларни ўчиришга вақт кетади. Мазкур сурбетлардан қутулиш учун турли техник мосламалар излашга тушади. Улар ҳам истаганидек ёрдам бера олмайди. Ҳатто баъзи одамлар маҳкамаларга (судга) мурожаат қилишгача бордилар. Бировнинг электрон почтадаги унвонини (манзилини) ўзининг рухсатисиз бировга бериш ман этилади. Унвон билмасдан унинг эгаси ёқтирмайдиган ёки унга душман бўлган одамга бериб қўйилиши мумкин. Бунинг оқибатида турли кўнгилсизликлар келиб чиқиши эҳтимоли кучаяди. Электрон почта орқали номаҳрам кишилар билан шариатда рухсат берилмаган ёзишмалар олиб бориш ҳаромдир. Бу гап икки жинсдаги шахсларга баробар жорийдир. Ушбу одобга риоя қилмаслик оқибатида оилаларда катта муаммолар келиб чиқаётгани кўпчиликка сир эмас. Электрон почта орқали муомалани юксак даражадаги Ислом одоби асосида олиб бориш талаб этилади. Мусулмон инсон ҳамма жойда, ҳамма вақтда, барча билан фақат гўзал муомала қилишга одатланиши керак. Ўзи билан муомалада бўлган ҳар қандай шахсда фақат ўта гўзал таассурот қолдириши лозим. Бу нарса электрон почтадаги муомаласида ҳам барқ уриб туриши керак. Электрон почта орқали талоқ ва шунга ўхшаш бошқа масъулиятли ишларни ҳал қилишга шошилмаслик лозим. Баъзи одамлар шошилиб бу каби ишларни содир этиб қўйишади-да, кейин «Электрон почта орқали хотинига «Талоқ», деса, талоқ тушадими?» деб сўраб-суриштириб юришади. Бунга ўхшаш ишларда мутлақо шошилмаслик, етти ўлчаб, бир кесиш керак бўлади. (“Ижтимоий одоблар” китобидан). Валлоҳу аълам.\nҲайвон суратли кийимни сотиш\nНасронийга Қуръон тиловати\nРоссияда харбий булиб ишлаш.\nМусо ва солиҳ киши\nУйга атаб ҳам қурбонлик қилинадими?


Санкт-Петербургда террорчиларни молиялаштирган мигрант ушланди - 17.03.2020, Sputnik Ўзбекистон\nҲуқуқ-тартибот идоралари 24 ёшли Тожикистон фуқаросини террорчиларга пул ўтказишда гумон қилиб қўлга олди. 17.03.2020, Sputnik Ўзбекистон\n© Sputnik / Игорь Зарембо / Фотобанкка ўтишСотрудник правоохранительных органов производит арест\nҲуқуқ-тартибот идоралари 24 ёшли Тожикистон фуқаросини террорчиларга пул ўтказишда гумон қилиб қўлга олди.\nТОШКЕНТ, 17 мар - Sputnik. Санкт-Петербургда Марказий осиёлик мигрант террорчилик ташкилотини молиялаштиришда гумон қилиниб, ҳибсга олинди.\nБу ҳақда Россия Ички ишлар вазирлиги Санкт-Петербург ва Ленинград вилояти бўйича Бош бошқармаси матбуот хизматига таяниб, Sputnik Тожикистон хабар берди.\nЭркак ижарага олинган квартирасида ушланган. У ерда яна учта ватандоши билан истиқомат қилган. Ҳибсга олиш ФСБ ва полиция томонидан Россия Гвардиясининг махсус кучлари ёрдамида амалга оширилди.\nҚирғизистонда террорчилик ташкилоти ёлловчиси қўлга олинди\n10 Феврал 2020, 12:42\nТергов маълумотларига кўра, 2018 йилда йигит “Жибҳат-ан-Нусра”* халқаро террорчилик ташкилоти аъзоси бўлган акасининг ҳисобига 22 минг рубл ўтказган. Террорчи қидирувда.\nЎтказилган пуллар Россия ва бошқа бир қатор мамлакатларда тақиқланган террорчилик ташкилотининг эҳтиёжларига сарфланди.\nТинтув пайтида ушланган шахсдан иккита уяли телефон ва битта одамга расмийлаштирилган учта Россия банкларининг еттита карталари мусодара қилинди.\n* - Россия ва бошқа мамлакатларда тақиқланган террорчилик ташкилоти


ДА ВИНЧИ ҳикматлари | Мулоҳаза қила оладиганлар учун.\nДА ВИНЧИ ҳикматлари\nМай 11, 2016 от mulohaza в Иқтибос // 0 Комментариев\nҲақиқат вақтнинг якка-ю ёлғиз қизидир.\nАсл муҳаббат кулфатда билинади. У тун қоронғусини ёритган чироқ каби зулмат қуюқлашгани сайин ёрқинроқ нур таратади.\nҚўрқувда яшаган одам қўрқувдан ҳалок бўлади.\nҲаётни қадрламаган инсоннинг умри маъносиздир.\nМусаввир, пул ишлайман деб санъат ор-номусини поймол этма; унутма, санъат ор-номуси ҳар қандай бойликдан устундир.\nТасвирий санъат фақат табиат билан баҳс қилади, фақат у билан мусобақа ўйнайди.\nШирин нарсанинг охири аччиқ бўлишини унутма.\nЭшак ҳар қандай азобу хўрликка чидайди. Аммо, сабр-тоқатсиз, иродасиз кишиларгина эшакни қайсар дейишади.\nБиз ота-онамиздан улуғ ва бебаҳо тортиқ — ҳаётни олганмиз. Улар бизни оқ ювиб-оқ тараб, кучу қувватларини, меҳру муҳаббатларини аямай улғайтирдилар. Вақт ўтиб, улар қарилик ва хасталик фаслига кирдилар. Ана энди уларга хасталикда дармон, кулфатда қувват бўлиш бизнинг вазифамиздир.\nҚаерда мулоҳазали гаплар тугаса, ўша ерда бақириқ-чақириқ бошланади.\nУмид ўлса, яшашдан маъно кетади.\n(kh-davron.uz сайтидан олинди)\nМақола 409 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


Коронавирус қаришни тезлаштиради - Zamin.uz\nЖорж Мейсон университети, Тизимлар биологияси мактаби профессори Анча Баранованинг таъкидлашича, ҳатто «COVID-19»нинг енгил шаклини ўтказиш ҳам организмнинг эрта қаришига сабаб бўлиши мумкин. Бу ҳақда РИА «Новости» хабар бермоқда.\n«Бу беморларнинг барчаси амбулатория шароитида бўлган. Енгил касал бўлган одамларда ҳам 70% баъзи ички органларнинг патологиясини кузатган. Фақатгина асосий патология юрак эмас эди, лекин асосан ёғли гепатоз (жигар) ва ошқозон ости бези тўқималарининг ёғли дегенерацияси катта жабр кўрган. Одатда бундай ташхислар 60 ёшда, «пост-ковид» гуруҳида эса аллақачон 40 ёшда белгиланади», - деди у.\n«Мен коронавирус бизнинг кексалик давримизни тезлаштиради деб айтган бўлардим. Касаллик баъзи ресурсларни талаб қилади», - дея қўшимча қилди Баранова.\nУнинг фикрига кўра, бундай тадқиқотлар жуда кўп бўлиши керак ва инфекциянинг оқибатлари яхшилаб ўрганилиши зарур.\n«Коронавирусдан чиқарилган беморлар ҳолатини батафсил ўрганишимиз керак. Нима бўлишини кўриш учун бир неча марта тестларни ўтказиш зарур эди ва бундай уринишлар аллақачон бошланганмиз», - деди Баранова. “Замин” янгиликларини “Facebook”да кузатиб боринг\n20-03-2020, 11:11, Дунё


Террорчиликда гумон қилиниб АҚШнинг Гуантанамодаги ҳарбий базасида сақланаётган икки Британия фуқаросининг кейинги тақдири, Америка ҳамда Британия юристларининг музокараларидан сўнг маълум бўлади.\n19 апрел 2021, Тошкент вақти: 04:58\nБритания Бош вазирининг вакилига кўра, бугун Оқ уй томонидан ҳам айни кўринишдаги баёнот кутилмоқда. Ҳозирда мазкур иш бўйича барча юридик жараёнлар тўхтатилган.\nОлти махбус, шу жумладан икки Британия фуқароси АҚШ ҳарбий трибуналига тортилишлари лозим. Трибунал уларни ўлим жазосига маҳкум этиши мумкин. Британияликларнинг дўстлари ва адвокатлари Тони Блэрни Жорж Буш билан учрашув пайтида айни мавзуни тилга олиб ўтишга кўндиришган.